title: Nintendo

text: "Nintendo Company, Limited":n ("NCL") päämaja sijaitsee perustamiskaupungissaan Kiotossa, Japanissa. "Nintendo of America"n ("NOA", Amerikan Nintendo) päämaja sijaitsee Redmondissa, Washingtonissa. Sen jakelukeskukset sijaitsevat Atlantassa, Georgiassa, ja North Bendissa. "Nintendo of Canada, Limited":n ("NOCL", Kanadan Nintendo) päämaja sijaitsee Richmondissa, Brittiläisessä Kolumbiassa, ja sen jakelukeskus sijaitsee Torontossa, Ontariossa. "Nintendo of Australia"n (Australian Nintendo) päämaja sijaitsee Melbournessa, Victoriassa. "Nintendo of Europe"n (Euroopan Nintendo) päämaja sijaitsee Großostheimissa, Saksassa. Lisäksi Nintendolla on Euroopassa jaostot Nintendo France ja Nintendo Benelux. Suomen Nintendon toimijana toimii Bergsala. iQue, Ltd.:n päämaja sijaitsee Kiinassa, ja se markkinoi Nintendon tuotteita iQue-brändin nimellä Kiinan markkinoilla. Heinäkuussa 2006 Nintendo perusti Etelä-Korean pääkaupunkiin Souliin alajaoston nimeltä Nintendo of Korea.


title: Nintendo

text: Nintendo on Greenpeacen mukaan vähiten ympäristöystävällinen elektroniikkavalmistaja, ja on ollut Greenpeacen ylläpitämän Guide to Greener Electronics -listan viimeisellä sijalla jo kahdeksan kertaa peräkkäin. Nintendon kilpailijoista Microsoft on pudonnut uusimmalla, joulukuussa 2009 julkaistulla listalla toiseksi viimeiselle sijalle ja Sonyn sijoitus on seitsemäs. Yrityksiä arvioidaan muun muassa kemikaalien käytön, PVC:n käytön, hiilijalanjäljen, uusiutuvan energian hyödyntämisen, energiatehokkuuden ja kierrätyksen perusteella. Nintendo oli listalla ainoa yritys joka sai arvosanan ”huono” tai ”osittain huono” jokaisessa kategoriassa. Nintendo on vastannut arvosteluun kertomalla ottavansa ympäristöasiat huomioon tuotantonsa jokaisessa vaiheessa ja huomioimalla Wiin olevan nykyisen konsolisukupolven energiatehokkain konsoli.


title: Nintendo

text: Nintendon ensimmäinen konsoli Nintendo Entertainment System tuli Suomeen vasta vuonna 1987. Erikoisuutena oli, että konsolin pystyi vuokraamaan käyttöönsä kokeillakseen sitä. Nintendon ensimmäinen virallinen maahantuoja, Markus Selinin omistama Funente Oy, markkinoi laitetta voimakkaasti, perusti Suomeen virallisen Nintendo-kerhon ja jakeli kerhon jäsenille pelitiedotteita.


title: Nintendo

text: Funente Oy ajautui konkurssiin vuonna 1993 Nintendon ja Segan 16-bittisten konsoleiden sodan aikana. Super Nintendo ei myynyt aluksi aivan odotetulla tavalla. Yhtenä ongelmana laitteelle olivat pelien kalliit hinnat. Nintendon seuraavaksi viralliseksi maahantuojaksi tuli ruotsalaisen Bergsalan tytäryhtiö Bergsala Fun Oy. Bergsala Fun kuitenkin lopetti Nintendon maahantuonnin vuonna 1999, jolloin viralliseksi edustajaksi vaihtui Agerex Oy, joka vaihtoi nimensä yrityskauppojen yhteydessä vuonna 2003 "Amo Oy":ksi. Vuoden 2013 toukokuun alusta lähtien Oy Bergsala AB on vastannut Nintendon liiketoiminnasta Suomessa.


title: Nintendo

text: "Nintendo-lehti" oli Suomen virallinen Nintendo-pelejä käsittelevä aikakauslehti, jota julkaistiin vuosina 1990–1994. Lehden julkaisijana toimi Semic. Loppuvaiheessaan lehti yhdistyi saman yrityksen kustantaman "Super Power" -lehden kanssa. Lehti oli paikallinen versio pohjoismaisesta "Nintendo-magasinet"-lehdestä ja sen sisältö oli suurelta osin eri maiden toimitusten yhteistuotosta, joskin suuri osa Suomen lehden sisällöstä tuli muun muassa Ruotsista. Suurin osa lehdestä koostui erilaisista sarjakuvista, jotka olivat peräisin yhdysvaltalaisista Nintendo-lehdistä, kuten "Nintendo Power".Viralliset sivut


title: Nintendo

text: Muut sivut


title: Liivinmaa

text:
Liivinmaa (, , , , , ) on historiallinen alue, joka käsitti nykyisen Etelä-Viron ja Pohjois-Latvian. Liivinmaalla eläneet itämerensuomalaiset ja balttilaiset väestöryhmät liitettiin kristillisen kirkon alaisuuteen ristiretkillä vuosina 1184–1227. Käännytys oli aluksi rauhallista, mutta muuttui veriseksi vuonna 1198 paavin julistaessa Liivinmaan ristiretkien kohteeksi ja piispan saadessa tuekseen sotajoukon.
Liivinmaan nimi johtuu liiviläisistä, jotka aikoinaan ovat muodostaneet merkittävän osan alueen väestöstä. Nykyään liiviläisiä kuitenkin asuu enää vain Latvian länsiosissa, Kuurinmaalla, ja sielläkin he ovat aivan pienenä vähemmistönä.


title: Liivinmaa

text: Saksalaiset perustivat vuonna 1201 Riian kaupungin Väinäjoen ("Daugava") suulle ja pohjoisessa tanskalaiset Räävelin. Idästä yrittivät alueelle juurruttaa ortodoksista uskoa Novgorodin, Pihkovan ja Polotskin ruhtinaskunnat. Saaliinjaolle saapui myös etelästä Liettuan pakanallinen kuningaskunta, joka käännytettiin vasta 1300-luvulla.


title: Liivinmaa

text: Saksalaisten Baltian siirtokuntien suojaksi ja kristinuskon levittämiseksi perustama Kalpaveljesten ritarikunta aloitti 1200-luvun alussa pitkän ja verisen valloitus- ja käännytyssodan pakanallisia virolaisia ja latvialaisia vastaan. Saksalaisen papin kirjoittama "Henrikin Liivinmaan kronikka" (lat. "Heinrici chronicon Livoniae") kertoo käännyttämisestä: "Poltimme ja hävitimme kaiken, tapoimme kaikki miehet, otimme naiset ja lapset vangeiksi ja ryöstimme paljon karjaa ja hevosia."


title: Liivinmaa

text: Viimeisenä Baltiassa kukistettiin Saarenmaan maakunta vuonna 1227. Kalpaveljien kärsittyä raskaan tappion liettualaisille vuonna 1236, ritarikunta sulautui Saksalaiseen ritarikuntaan, joka otti Liivinmaan hallintaansa.


title: Liivinmaa

text: Vuosina 1558–1582 Liivin sodassa alueesta taistelivat Ruotsi, Venäjä, Tanska ja Puola-Liettua.


title: Liivinmaa

text: Sota alkoi Venäjän tsaarin Iivana IV:n hyökkäyksellä vuonna 1558. Ritarikunnan maamestari haki Puolan suojelusta, ja vuonna 1562 puhkesi sota Venäjän ja Puola-Liettuan välille. Ruotsi piiritti ensin Venäjän Narvaa mutta liittyi sitten Venäjän liittolaiseksi Puolaa ja Tanskaa vastaan. Vuonna 1561 Ruotsi sai siihen saakka Puola-Liettualle kuuluneen Liivinmaan. Sitä vastoin nykyisen Latvian eteläosa, Kuurinmaan ja Semigallian herttuakunta, oli Puola-Liettuan vasallivaltio vuoteen 1795 asti.


title: Liivinmaa

text: Vuoden 1629 Altmarkin rauhassa Ruotsi sai koko Liivinmaan Väinäjokea myöten ja vuonna 1645 Tanskalta Saarenmaan. Vuonna 1721 Ruotsi luovutti Liivinmaan Venäjälle, ja Puolan jaossa vuonna 1795 se sai myös Kuurinmaan. Virosta, Liivinmaasta ja Kuurinmaasta käytettiin yhteisnimitystä Itämerenmaakunnat.


title: Liivinmaa

text: Venäjän helmikuun vallankumouksen jälkeen vuonna 1917 Liivinmaan pohjoisosat yhdistettiin Viron kuvernementtiin ja muodostettiin Viron autonominen kuvernementti, joka seuraavana vuonna itsenäistyi samoin kuin Latviakin. Näin ollen Liivinmaa tuli jaetuksi Viron ja Latvian kesken.


title: EMule

text: eMule on GPL-lisenssillä julkaistu vertaisverkko-ohjelma, joka toimii eDonkey-verkossa. eMule tarjoaa uusia ominaisuuksia verrattuna alkuperäiseen eDonkey-asiakasohjelmaan. eMule toimii Microsoft Windows -käyttöjärjestelmissä. Koska eMulen lähdekoodi on vapaassa levityksessä, on sille kehitetty lukuisia modeja, jotka sisältävät uusia ominaisuuksia, joita ei löydy vielä virallisesta eMulesta syystä tai toisesta. Liikkellä on myös modeja, jotka rikkovat lisenssiä, lisäävät haitallisia ominaisuuksia ja lisäävät käyttäjän toimia seuraavia osia ohjelmaan. Myös käännöksiä muille käyttöjärjestelmille on, esimerkiksi aMule.


title: EMule

text: eMule- eli eDonkey-verkon vahvin puoli on tiedostojen pitkä ikä, verkosta voi löytää hyvinkin vanhaa tavaraa. Lisäksi verkko on keskittynyt enemmän suuriin tiedostoihin.


title: EMule

text: eMule-hankkeen aloitti 13.5.2002 Hendrik Breitkreutz (tunnetaan myös nimellä Merkur), koska hän oli tyytymätön alkuperäiseen eDonkey2000 ohjelmaan. Ajan kuluessa lisää kehittäjiä liittyi projektiin. Lähdekoodi julkaistiin ensimmäisen kerran 0.02 versiosta ja SourceForge sivustolla 6. kesäkuuta 2002.


title: EMule

text: eMule julkaistiin ensimmäisen kerran binaarisena 4.8.2002 versiona 0.05a. Ansiojärjestelmä toteutettiin ensimmäistä kertaa 14.9.2002 versiossa 0.19a. eMule projektin internet-sivu laukaistiin 8.12.2003. Sen julkaisun jälkeen eMulea on ladattu yli 657 miljoona kertaa (21.1.2013), ja se oli siten toisella sijalla kaikkien aikojen ladatuimmissa projekteissa SourceForge sivustolla.


title: EMule

text: Nykyiset versiot (v0.40+) eMulesta ovat lisänneet tuen Kad verkolle. Tässä verkossa on toteutus Kademlia protokollasta, joka ei ole riippuvainen oleellisista servereistä kuten eDonkey on, mutta on totetus tiivistetietokannan hajauttamisesta.


title: EMule

text: Lisättyjä ominaisuuksia viimeaikaisissa versioissa oli kyky hakea käyttämällä unicodea, joka sallii tiedostojen haun ei-Latinan kielisillä aakkosilla, ja kyky hakea servereiltä valmiita lähteitä keskeneräisiin tiedostoihin Edonkey-verkossa.


title: EMule

text: Uusissa versioissa lisättiin lista "huonoille lähteille". Ohjelma lisää IP-osoitteen listaan yhden epäonnistuneen yhteydenottoyrityksen jälkeen. Kun IP-osoite on lisätty "huonojen lähteitten listaan", ohjelma käsittelee tämän IP-osoitetta kuolleena IP:nä. Ei saatavilla olevat IP:t bannataan 15-45 minuutiksi. Jotkut käyttäjät ovat valittaneet että se johtaa aktiivisten lähteitten menetykseen ja sittemmin hidastaa latausnopeutta.


title: EMule

text: Muita viimeaikana lisättyjä ominaisuuksia: kyky suorittaa eMule käyttäjätunnukselta, jolla on rajoitetut käyttöoikeudet (lisäten turvallisuutta), ja älykkään korruptuneiden tiedostojen käsittelyn (siten että korruptoitunutta tiedostoa ei tarvitse ladata uudelleen).


title: EMule

text: 0.46b versio lisäsi mahdollisuuden luoda ja hallita "eMule kokoelma" tiedostoja, jotka sisältävät joukon linkkejä tiedostoihin jotka on tarkoitettu ladattavaksi yhdessä.


title: EMule

text: Moni Internet-palveluntarjoaja on häirinnyt oletusarvoisia P2P portteja, niin että latausnopeudet ovat hidastuneet. 0.47b versio lisää protokollan obfuskoinnin; eMule valitsee käynnistyessään automaattisesti kaksi porttia satunnaisesti.


title: EMule

text: eMulea pidetään nykyään vakaana tuotteena, eikä uusia versioita julkaista enää niin tiheään kuin ennen. Viidestä kuuteen kuukauteen oli tyypillinen julkaisujen aikaväli. Versio on 0.50a julkaistiin alkuvuodesta 2010. 0.50b Beta1 julkaistiin 20.3.2015


title: EMule

text: eMulen pääominaisuuksia ovat


title: EMule

text: Versiossa v0.40 ja siitä eteenpäin eMulessa on myös ollut oma toteutus palvelimettomasta "Kademlia" (Kad)-verkosta.


title: EMule

text: eMulesta on monia eri modauksia, kuten aMule, xMule ja iMule. Näistä iMule käyttää Kad-verkkoa ja anonyymiä I2P-verkkoa. Siinä eDonkey-verkon käyttö ja serverit on kokonaan poistettu. iMule lataa ja jakelee paljastamatta käyttäjän IP-osoitetta ja identiteettiä.


title: EMule

text: Huijaussivusto sijaitsee osoitteessa eMule.com joka pyytää käyttäjää soittamaan 900-numeroon asennuksen yhteydessä, tarkoituksena maksaa asennuskoodista. Asennusohjelma on lähes identtinen oikean kanssa. Myös toinen huijaussivusto on osoitteessa eMule.org joka pyytää käyttäjän email-osoitetta jotta voi liittyä jäseneksi.


title: EMule

text: Kolmas sivu sijaitsee osoitteessa official-emule.com joka jakaa päivitettyä versiota eMulesta joka asentaa mainosohjelman ja lähettää tietoja ulkopuolisille servereille, toisin kuin virallinen versio.


title: EVVK

text: EVVK on lyhenne sanoista "ei vois(i) vähempää kiinnostaa". Lyhenteeseen voi törmätä esimerkiksi arkielämän puhekielessä tai IRC:ssä. Lyhenne lyhennetään myös EWK.


title: EVVK

text:
Ilmauksen teki tunnetuksi Lapinlahden Lintujen sketsisarja "Kuudesti laukeava" (1992). Tieteissarja Star Trekiä parodioineissa "Tähtireki"-sketseissä esiintyi avaruusaluksen miehistö, joka oli kehittänyt uuden, tehokkaamman tavan kommunikoida. Tämä perustui pelkkiin sanojen alkukirjainten sanomiseen (sketsit oli tekstitetty suomeksi). Sketsit päättyivät yleensä lähestyvään katastrofiin, johon aluksen masentunut kapteeni totesi lakonisesti: "E.V.V.K."
Idean näihin sketseihin Linnut saivat vieraillessaan Lähi-idässä viihdytyskiertueella suomalaisten YK-joukkojen (Libanon, Golan) luona vuonna 1991. EVVK oli joukoissa yleinen vastaus epämiellyttäviin tehtäviin.


title: EVVK

text: Klamydialla on EVVK-niminen kappale (1995). MTV3:lla esitettiin vuonna 2004 myös samannimistä viihdeohjelmaa.


title: EVVK

text: On myös harvemmin käytetty lyhennettä EVVVK, jossa ylimääräinen V-kirjain tarkoittaa alatyylistä kirosanaa vittua: "ei voisi vittu vähempää kiinnostaa".


title: Klaani

text: Klaani on sukuyhteisö, joka katsoo polveutuvansa jostakin määrätystä kantavanhemmasta, yleensä isälinjoja pitkin (patrilineaarinen klaani), joissakin tapauksissa äitilinjoja pitkin (matrilineaarinen klaani). Kantavanhempi saattaa olla myös myyttinen olento, esimerkiksi jumala tai eläin. Klaaniin kuuluu yleensä useita rinnakkaisia linjasukuja, joiden välillä saattaa vallita arvojärjestys. Puhekielessä termiä on joskus käytetty muunkinlaisista sukuyhteisöistä.


title: Klaani

text: Sana "klaani" tulee englannin kautta iirin tai Skotlannin gaelin kielen sanasta "clann", joka tarkoittaa jonkun lapsia tai jälkeläisiä. Irlannin ja Skotlannin ylämailla klaani käsitti yhden tai useampia päämiehen johtamia sukuja, jotka katsoivat polveutuvansa samasta yhteisestä kantaisästä. Klaani muodosti sukunimensä liittämällä kantaisänsä nimeen sana "mac" (poika) tai "ua" (pojanpoika, englanniksi "o"').


title: Klaani

text: Klaanit saattavat muodostaa yhdessä laajemman etnisen kokonaisuuden, kuten heimon.


title: RPM

text: RPM tarkoittaa seuraavia asioita:


title: Star Wars (täsmennyssivu)

text: Star Wars voi tarkoittaa ainakin seuraavia:


title: RTS

text: RTS tarkoittaa muun muassa seuraavia asioita:


title: Guru Meditation

text:
Guru Meditation on Amiga-tietokoneen virheilmoitustyypin nimi. Virheen alkuperäinen teksti oli muotoilultaan melko mystinen, eikä juuri auttanut käyttäjää virheen syyn määrittämisessä. Guru meditationissa tietokoneen power-ledi alkoi vilkkua hitaaseen tahtiin ja ruudun ylälaitaan ilmestyi mustalle pohjalle vilkkuva punainen laatikko, jossa oli esimerkiksi teksti:
Virheilmoitusta on kutsuttu myös Intian matkaksi. Hiiren napin painalluksen jälkeen tietokone nollautui.


title: Guru Meditation

text: Virheilmoitusta on kahta muotoa:


title: Guru Meditation

text:
Suorittimen havaitsessa virheen ensimmäinen puoli on Motorola 68000 -suorittimen antama vikakoodi.
Jälkimmäinen puoli on aina virheen havaitsemispaikan osoite, ei sen aiheuttajan (joka voi olla vaikea selvittää).


title: Guru Meditation

text: Eräissä tapauksissa koodi voi olla codice_3, mikä tarkoittaa "HELP" ASCII-merkistössä (48=H, 45=E, 4C=L, 50=P).


title: Guru Meditation

text: Virhetyyppejä:


title: Guru Meditation

text: Termiä "Guru Meditation" käytetään myös useissa ohjelmistoissa vikatilanteen tapauksessa, esimerkiksi Virtualbox.


title: Pyörimisnopeus

text: Pyörimisnopeus eli kierrostaajuus, joskus myös kierrosnopeus tai kierrosluku (tunnus "n") on suure, joka ilmoittaa, montako kierrosta jokin kappale pyörähtää akselinsa ympäri aikayksikössä. Tasaisessa pyörimisliikkeessä pyörimisnopeus on samalla pyörähdysajan käänteisluku.


title: Pyörimisnopeus

text: Samantapainen suure on kulmanopeus, mutta se kertoo kierroksien sijaan kulmamuutoksen aikaa kohti. Pyörivässä liikkeessä kulmanopeus saadaan kertomalla pyörimisnopeus 2 π:llä.


title: Pyörimisnopeus

text: SI-järjestelmässä pyörimisnopeuden yksikkönä on kierros sekunnissa ("s" tai "r/s"). Vaihtoehtoisesti yksikkönä voi olla kierros minuutissa ("min" tai "r/min"), josta esimerkiksi moottoreiden käyntinopeutta kuvattaessa käytetään usein lyhennettä RPM (englanniksi "rotations per minute" tai "revolutions per minute").


title: BSoD

text: BSoD (Blue Screen of Death, suom. "sininen kuolemanruutu") on Microsoft Windows -käyttöjärjestelmän virheilmoitusruutu, joka näytetään, kun järjestelmä kohtaa sellaisen virheen, josta se ei voi palautua. Microsoftin kotikäyttöjärjestelmissä, kuten Windows 95:ssä, 98:ssa ja Me:ssä on myös toinen samantyyppinen virheruutu, jonka laukaisee virtuaalisen laiteajurin VxD:n virhe; sellaisen ruudun jälkeen tietokone voi kuitenkin jatkaa toimintaansa. BSoD tunnetaan myös puhekielessä termeillä "sininen ruutu" tai "blue screen". Tietokoneen voi uudelleenkäynnistää sinisestä ruudusta painamalla Control+Alt+Deleteä yhtä aikaa. 3.1:ssä saattoi tulla virheruutu, jos painoi yhtä aikaa, mutta tietokone pystyi jatkamaan toimintaansa. Punainen kuolemanruutu (RSoD) on käynnistysvirhe, joka saattoi tulla jos käynnistyksessä oli ongelma. Windows XP:ssä, Windows Vistassa ja Windows 7:ssa BSoD johtaa yleensä uudelleenkäynnistykseen, kun taas 3.1, 95, 98 ja Me:ssä piti painaa Control+Alt+Deleteä yhtä aikaa, jotta tietokone käynnistyi uudelleen.


title: BSoD

text: BSoD aiheutetaan Windows NT -ytimen funktiolla KeBugCheckEx.


title: Portti

text: Portti tarkoittaa seuraavia asioita:


title: Ruotsi-Suomi

text: Ruotsi-Suomi () on termi, joka on kehitetty Suomen historiankirjoituksessa jälkikäteen kuvaamaan sitä valtakuntaa, johon kuuluivat pääosa nykyisestä Ruotsista sekä ainakin pääosa nykyisestä Suomesta viimeistään 1200-luvulta vuoteen 1808 saakka. Historiallisen epätarkkuutensa vuoksi tätä 1920-luvulla syntynyttä termiä käytetään nykyisin enää vain harvoin.


title: Ruotsi-Suomi

text: Osmo Jussilan tutkimuksen mukaan käsitteen "Ruotsi-Suomi" käyttöönotto liittyy Suomen itsenäistymisen jälkeiseen Ahvenanmaan kysymykseen, jossa Suomi ja Ruotsi kiistelivät saarten omistuksesta. Ruotsi pyrki tällöin osoittamaan myös historian avulla saarten kuuluvan Ruotsille sillä perusteella, että käsite "Suomi" oli vain maantieteellinen. Suomalaisten puolesta Carl von Bonsdorff todisti monin historiallisin esimerkein, miten Suomi-sanaa oli käytetty myös aktiivisesti toimivana yhteisönä. Samasta syystä historioitsija E. G. Palmén otti teoksessaan "Oma maa" vuonna 1920 käyttöön termin Ruotsi-Suomi.


title: Ruotsi-Suomi

text: Ruotsi-Suomi ei ollut kahden valtakunnan yhteenliittymä samaan tapaan kuin Tanskan ja Norjan muodostama Tanska-Norjan personaaliunioni, vaan kyseessä oli yhtenäinen Ruotsin valtakunta. Myöhemmän Suomen valtion alue kuului tähän valtakuntaan sen itäisenä osana. Alueella sijaitsivat kahdeksan nykyisen Suomen historiallista maakuntaa, joiden tilalle tuli 1600-luvulla viisi nykyisen Suomen alueella sijainnutta lääniä. Samaan aikaan maakuntia ja läänejä oli myös Ruotsissa ja osa niistä ulottui kummankin nykyisen valtion alueelle.


title: Ruotsi-Suomi

text: 1500-luvulta lähtien käytettiin lähinnä muodollisessa merkityksessä käsitettä "Suomen suuriruhtinaskunta" lähinnä siksi, että Ruotsin kuninkaan arvonimiin oli lisätty ”Suomen suuriruhtinas”, jolla tarkoitettiin vielä keskiaikana ainoastaan Varsinais-Suomea. Suomi-niminen yhtenäinen hallintoalue muodostettiin vasta sen jälkeen, kun Ruotsi joutui luovuttamaan Suomen alueen Venäjälle Suomen sodan tuloksena Haminan rauhassa vuonna 1809 ja perustettiin autonominen Suomen suuriruhtinaskunta.


title: Ruotsi-Suomi

text: Joskus Suomen ja Ruotsin välille tosin tehtiin käsitteellinen ero jo Ruotsin vallan aikana: esimerkiksi 1500-luvun asiakirjoissa Kustaa Vaasa käytti usein mainintaa ”"Ruotsin ja Suomen kaupungeille"” tai toisinaan pelkkää muotoa ”"Ruotsin kaupungeille"”. Asiakirjoissa esiintyy myös erikseen maininta ”"Suomen kaupungeille"”. Käsite ”Suomi” tosin sisälsi silloisessa yhteydessä useimmiten vain Varsinais-Suomen ja Satakunnan, ei esimerkiksi Hämettä tai Karjalaa. Toisinaan Suomea nimitetään jo keskiajan asiakirjoissa Itämaaksi.


title: Bosnia ja Hertsegovina

text: Bosnia ja Hertsegovina tai Bosnia-Hertsegovina (bosniaksi, , BiH, , БиХ, "BiH") on valtio Balkanilla. Sen rajanaapureita ovat Kroatia, Montenegro ja Serbia.


title: Bosnia ja Hertsegovina

text: Bosnia-Hertsegovinan valtio koostuu kahdesta poliittisesta entiteetistä: Bosnia-Hertsegovinan federaatiosta sekä Bosnian serbitasavallasta. Erillisinä käsitteinä sekä Bosnia että Hertsegovina ovat historiallis-maantieteellisiä eikä niillä nykyään ole hallinnollista merkitystä.


title: Bosnia ja Hertsegovina

text: Slaavit asuttivat Bosnia-Hertsegovinan alueen 600-luvulla, jolloin siellä asui illyrialaisheimoja, ja 800-luvulla hallinta jakautui Serbian ja Kroatian kuningaskuntien kesken. 1000-luvulla alue tuli Unkarin kuningaskunnan hallintaan, ja noin vuonna 1100 se itsenäistyi omaksi kuningaskunnakseen. Bosnia säilyi itsenäisenä vuoteen 1463, jolloin se liitettiin turkkilaisten johtamaan Osmanien valtakuntaan. Osmanivallan aikana monet asukkaat kääntyivät islaminuskoon.


title: Bosnia ja Hertsegovina

text: 1800-luvun lopulla slaavilaiset nationalistiliikkeet alkoivat voimistua Bosnia-Hertsegovinassa, ja vuonna 1875 maassa puhkesi talonpoikien kapina osmanien hallintoa vastaan. Serbian, Montenegron ja Venäjän tultua kapinallisten avuksi osmanit luovuttivat Bosnia-Hertsegovinan vuonna 1878 Berliinin sopimuksessa Itävalta-Unkarin hallintaan, vaikka muodollisesti alue säilyi osana Osmanien valtakuntaa. 7. lokakuuta 1908 Bosnia-Hertsegovina liitettiin osaksi Itävalta-Unkaria.


title: Bosnia ja Hertsegovina

text: Serbinationalisti Gavrilo Principin murhattua arkkiherttua Franz Ferdinandin Sarajevossa 28. kesäkuuta 1914 Itävalta-Unkari julisti sodan Serbialle ja Eurooppa ajautui ensimmäiseen maailmansotaan. Sodan jälkeen Bosnia-Hertsegovinasta tuli osa uutta valtiota, jonka nimeksi tuli vuonna 1929 Jugoslavian kuningaskunta.


title: Bosnia ja Hertsegovina

text: Kun Jugoslavia oli joutunut Saksan miehittämäksi vuonna 1941, osa Bosnia-Hertsegovinasta alistettiin kroaattinationalistisen Ustaša-liikkeen hallintaan ja osa annettiin fasistiselle Italialle. Ustašan hallinto tappoi tuhansia serbejä, juutalaisia, romaneja ja Ustaša-liikkeen vastustajia. Josip Broz Titon johtamat kommunistiset partisaanit taistelivat Ustašaa ja saksalaisia miehitysjoukkoja vastaan. Toisen maailmansodan jälkeen Bosnia-Hertsegovinasta tuli yksi kommunistisen Jugoslavian liittovaltion kuudesta tasavallasta.


title: Bosnia ja Hertsegovina

text: Slovenian ja Kroatian erottua Jugoslaviasta vuonna 1991 myös Bosnia-Hertsegovinassa alkoivat kypsyä itsenäistymispyrkimykset. Samalla etnisten ryhmien väliset jännitteet kiristyivät. Kansanäänestyksen jälkeen parlamentti julisti Bosnia-Hertsegovinan itsenäiseksi 5. huhtikuuta 1992. Serbian tukemat bosnian serbit olivat julistaneet oman serbitasavaltansa perustetuksi jo aiemmin 9. tammikuuta, ja alkoi verinen Bosnian sota. Sodan sekavuutta ja väkivaltaisuutta lisäsi kroaattien kääntyminen bosniakkeja vastaan vuonna 1993. Etenkin serbi- ja kroaattijoukot syyllistyivät sotarikoksiin ja etnisin puhdistuksiin, joista suurin oli serbiarmeijan toimeenpanema noin 9 000 srebrenicalaisen miehen ja pojan joukkoteloitus heinäkuussa 1995. Yhdistyneet kansakunnat on tuominnut Srebrenican joukkoteloituksen kansanmurhana. Sota loppui 21. marraskuuta 1995 allekirjoitettuun Daytonin rauhansopimukseen. Vuonna 2007 arvioitiin, että kaikkiaan sodassa kuoli lähes 100 000 ihmistä (vuonna 1994 uhreja oli arvioitu olleen jopa 200 000, mutta tähän arvioon oli laskettu mukaan myös kateissa olleet), ja maasta joutui pakenemaan yli 1,5 miljoonaa, pääosin bosniakkeja.


title: Bosnia ja Hertsegovina

text: Bosnia-Hertsegovinan poliittisesta järjestelmästä sovittiin vuonna 1995 Daytonin rauhansopimuksessa. Maa ei ole täysin itsenäinen, vaan sitä valvoo kansainvälinen yhteisö YK:n kautta. Kansainvälisen yhteisön korkea edustaja () käyttää maassa huomattavaa määräysvaltaa. Maassa on lisäksi eurooppalainen sotilasjoukko Eufor, joka korvasi Nato-johtoiset Sfor-joukot 2. joulukuuta 2004. Euroopan unioni päätti 7. maaliskuuta 2007 vähentää joukkojen vahvuutta seuraavien kolmen kuukauden aikana 6 500 miehestä 2 500:aan. Lisäksi maassa on eurooppalaiset poliisivoimat ("European Union Police Mission").


title: Bosnia ja Hertsegovina

text: Maa koostuu kahdesta poliittisesta kokonaisuudesta, Bosnia-Hertsegovinan federaatiosta (51 prosenttia maasta) ja Bosnian serbitasavallasta (49 prosenttia). Federaatio puolestaan jakautuu kymmeneen kantoniin. Sekä federaatiolla että serbitasavallalla on omat parlamenttinsa, presidenttinsä ja hallituksensa sekä kantoneilla kansanedustajistot ja hallintonsa. Maassa on yhteensä 700 vaaleilla valittua edustajaa ja yli 140 ministeriä. Hallintojärjestelmän ylläpitoon kuluu noin 60 prosenttia valtion budjetista.


title: Bosnia ja Hertsegovina

text: Keskushallituksen parlamentissa ("Parlementarna Skupština Bosne i Hercegovine") on kaksi kamaria. Ylähuoneessa eli kansojen talossa ("Dom Naroda Bosne i Hercegovine", Дом народа) on 15 jäsentä: viisi jokaisesta kansallisuudesta. Sen jäsenet nimittävät federaation ja serbitasavallan parlamentit. Kansojen talo varmistaa, ettei mikään laki tule säädetyksi ilman, että kaikki ryhmät hyväksyisivät sen. Yhdellä ryhmällä on siis käytännössä veto-oikeus.


title: Bosnia ja Hertsegovina

text: Edustajainhuoneessa ("Predstavnički Dom", "Zastupnički Dom" eli "Представнички Дом") on 42 jäsentä, jotka valitaan suhteellisella listavaalilla. Edustajista 28 tulee federaatiosta ja 14 serbitasavallasta. Edustajien kausi on neljä vuotta. 1. lokakuuta 2006 pidetyissä vaaleissa edustajainhuoneeseen valittiin edustajia 12 puolueesta.


title: Bosnia ja Hertsegovina

text: Valtionpäämiehenä toimii yksi kolmijäsenisen presidenttineuvoston jäsenistä kahdeksan kuukautta kerrallaan. Jokainen jäsen edustaa eri kansallisuutta. Presidentit valitaan suoralla vaalilla nelivuotiskausiksi. Serbien presidentti valitaan serbitasavallasta sekä bosniakkien ja kroaattien presidentit federaatiosta.


title: Bosnia ja Hertsegovina

text:
Bosnia-Hertsegovinan parlamentti vahvisti 9. helmikuuta 2007, neljä kuukautta vaalien jälkeen, maan pääministeriksi 4. tammikuuta virkaansa astuneen Nikola Špirićin, joka on serbien Itsenäisten sosiaalidemokraattien (Савез независних социјалдемократа) edustaja. Maan hallitukseen kuuluu vuosien 1992–1995 sodat päättäneen sopimuksen mukaisesti edustajia maan kolmesta suurimmasta etnisestä ryhmästä. Serbejä edustaneen Špirićin hallitus oli sotien jälkeen ensimmäinen, joka toimi ilman kansainvälistä valvontaa. Špirićin hallitus erosi lokakuun 2007 lopulla vastalauseeksi kansainvälisen yhteisön korkean edustajan Miroslav Lajčákin vaatimuksille vahvistaa keskushallitusta ja ajaa läpi uudistukset, jotka mahdollistaisivat maan pääsyn Euroopan unioniin. Serbian mielestä vallan siirto keskusvallalle johtaisi muslimien ylivaltaan maassa. Hänet nimitettiin kuitenkin uudelleen 10. joulukuuta.
Vaalit järjestettiin 3. lokakuuta 2010. Sen jälkeen hallituksen muodostaminen on venynyt yli vuoden mittaiseksi.


title: Bosnia ja Hertsegovina

text: Hertsegovina on kolmiomainen alue maan eteläosassa, kolmion yksi kärki koskettaa Adrianmerta niin että maalla on lyhyt rantaviiva. Bosnian pohjoisosa on tasankoa, ja siellä sijaitsee suuri osa viljelymaista. Etelä- ja keskiosat ovat vuoristoisia. 39 % maasta on metsien peitossa. Dinaariset alpit ulottuvat etelään Serbian ja Montenegron puolelle. Vuoristossa on hiihtokeskuksia, kuten Sarajevo.


title: Bosnia ja Hertsegovina

text: Vuoristossa talvet ovat kylmiä ja kesät viileitä ja sateisia. Muualla talvet ovat leudompia ja kesät kuumia ja kuivia. Rannikolla vallitsee välimerenilmasto.


title: Bosnia ja Hertsegovina

text: Maassa on kolme kansallispuistoa: Sutjeskan kansallispuisto maan eteläosassa lähellä Montenegron rajaa, Kozaran kansallispuisto metsäalueella pohjoisosassa ja Unan kansallispuisto Una-joen varrella maan länsirajalla. Maan korkein vuori Maglic (2386 m) sijaitsee Sutjeskan kansallispuiston alueella. Maan korkein putous Skakavac on 98 metriä korkea.


title: Bosnia ja Hertsegovina

text: Bosnia-Hertsegovinan valuutta on Bosnian ja Hertsegovinan vaihdettava markka (konvertibilna marka/конвертибилна марка). Se otettiin käyttöön vuonna 1996; se oli alkuun sidottu Saksan markkaan suhteessa 1:1. Euron käyttöönoton jälkeen se on sidottu kiinteällä kurssilla euroon.


title: Bosnia ja Hertsegovina

text: Bosnia-Hertsegovinan taloudellisesti merkittävimmät luonnonvarat ovat kivihiili, rauta, bauksiitti, mangaani, kupari, kromi ja puu. Muita luonnonvaroja ovat alumiini, lyijy ja sinkki. Merkittävimmät vientituotteet ovat tekstiilit ja puutavara. Päävientimaat ovat Italia (29 %), Kroatia (18,5 %), Saksa (17,3 %), Itävalta (9,3 %), Slovenia (6,7 %). Päätuontimaat ovat Kroatia (24,3 %), Slovenia (15,5 %), Saksa (13,6 %), Italia (12 %), Unkari (7,6 %), ja Itävalta (6,6 %).


title: Bosnia ja Hertsegovina

text: Rautakaivos Ljubija, joka sijaitsee kymmenen kilometrin päässä Prijedorista, oli jo Jugoslavian aikana Euroopan suurimpia rautakaivoksia. Vuonna 2006 Ljubija tuotti 1,2 miljoonaa tonnia rautamalmia.


title: Bosnia ja Hertsegovina

text:
Vuoden 1991 väestölaskennassa Bosnia-Hertsegovinan väestöstä 44 prosenttia oli bosniakkeja, 31 prosenttia serbejä, 17 prosenttia kroaatteja ja 6 prosenttia ilmoitti olevansa ”jugoslaaveja”. Vuonna 2000 arvioitiin väestöstä olleen 48 prosenttia bosniakkeja, 37,1 prosenttia serbejä, 14,3 prosenttia kroaatteja ja 0,6 prosenttia muita. Bosniakit ovat uskonnoltaan muslimeja, serbit ortodokseja ja kroaatit katolisia. Suurin osa väestöstä kutsuu itseään bosnialaisiksi, jotta vältyttäisiin uskonnon sekoittamista arkeen. Suomen kielen kielenhuollon kannalta Bosnia-Hertsegovinan asukkaat ovat kuitenkin bosniahertsegovinalaisia.
Vuonna 2007 arvioitiin, että Bosnia-Hertsegovina saavuttaa todennäköisesti viisi, ja muiden kahden saavuttaminenkin on mahdollista. Nämä kaksi ovat peruskoulutukseen ja kestävään kehitykseen liittyvät tavoitteet.


title: Bosnia ja Hertsegovina

text: Bosnialaisessa ruokakulttuurissa on vaikutteita sekä Turkista että Itä-Euroopasta. Kaalia ja lihaa syödään paljon, "bosanski lonac" on liha-kaalipata. "Cevapcici"-jauhelihatankoja syödään "lepinja" leivän välissä, useimmiten sipulin ja "ajvar" nimisen kasviskaviaarin kanssa, cevapit voi olla valmistettu sian, sikanaudan tai vain naudan jauhelihasta, ja suolaisia ja makeita piiraita leivotaan monenlaisia.


title: Bosnia ja Hertsegovina

text: Unescon maailmanperintöluettelossa on Bosnia-Hertsegovinasta kaksi kohdetta: Mehmed Paša Sokolovićin silta Višegradissa sekä Mostarin vanha kaupunki ja vanha silta.


title: Bosnia ja Hertsegovina

text: Bosnia ja Hertsegovina osallistui Eurovision laulukilpailuun ensimmäistä kertaa vuonna 1993, eikä maa vielä ole niitä voittanut kertaakaan.


title: Bosnia ja Hertsegovina

text: Bosnia-Hertsegovinan historian tärkein kansainvälinen urheilutapahtuma oli Sarajevossa 7.-19. helmikuuta 1984 järjestetyt XIV talviolympialaiset.


title: Bosnia ja Hertsegovina

text: Maan suosituin urheilulaji on jalkapallo. Laji sai alkunsa vuonna 1903 mutta sen suosio kasvoi huomattavasti toisen maailmansodan jälkeen. Sarajevo (1967 ja 1984) ja Željezničar (1972) ovat molemmat voittaneet Jugoslavian mestaruuden. Entisen Jugoslavian jalkapallomaajoukkueessa pelasi useita bosnialaisia kuten Josip Katalinski, Dušan Bajević, Miroslav "Ciro" Blažević, Ivica Osim, Safet Susic, ja Mirsad Fazlagić. Merkittävimpiä nykyisiä bosnialaispelaajia ovat muun muassa Vedad Ibišević, Edin Džeko, Sejad Salihović ja Zvjezdan Misimović. Maajoukkue pääsi karsinnoista vuoden 2014 MM-kisoihin.


title: Bosnia ja Hertsegovina

text: Bosnia-Hertsegovina voitti lentopalloturnauksen vuoden 2004 paralympialaissa. Monet joukkueen pelaajista olivat menettäneet jalkansa Bosnian sodassa.


title: Elias Lönnrot

text: Elias Lönnrot (9. huhtikuuta 1802 Sammatti – 19. maaliskuuta 1884 Sammatti) oli Suomen kansalliseepoksen "Kalevalan" sekä "Kantelettaren" kokoaja, kielentutkija, lääkäri ja suomalaisen kasvitieteen uranuurtaja. Lönnrot oli suomen kielen uudistaja, useiden sanakirjojen toimittaja ja ensimmäisen suomenkielisen aikakauslehden kustantaja sekä toimittaja. Hän julkaisi useita kansaa valistaneita terveys- ja tiedejulkaisuja. Lisäksi hän suomensi useita virsiä.


title: Elias Lönnrot

text: Lönnrot kiinnostui opiskeluaikoinaan suomalaisesta runoudesta ja suomen kielestä. Hän teki tämän jälkeen useita runonkeräysmatkoja, joilla keräsi aineistoa muun muassa runonlaulajilta. Lönnrot kokosi runoista yhtenäisen eepoksen, johon hän kirjoitti myös omia runojaan. Hän toimi uransa aikana muun muassa Kajaanin piirilääkärinä ja Keisarillisen Aleksanterin-Yliopiston toisena suomen kielen professorina.


title: Elias Lönnrot

text: Lönnrotin suku tunnetaan melko heikosti, vaikkakin yhtä isänpuoleista sukuhaaraa voidaan edetä aina yhdeksänteen polveen asti. Sukuhaara johtaa Tolpo-sukuun, jonka jäsenet olivat 1600-luvun Turussa porvareita ja joka oli Niska-suvun kanssa ainoita sukuja, jotka säilyttivät sukunimen suomenkielisenä. Eräs toinen sukuhaara, myös isänpuoleinen, johtaa Sammatin Lohilammen ratsutilan omistajiin.


title: Elias Lönnrot

text: Lönnrotin esivanhemmista on jäänyt tietoja hyvin vähän. Hänen isoisänsä isä oli Erik Losten, joka oli Lohjantaipaleella vuonna 1717 syntynyt Prunkan ratsutilan ruotusotilas Uudenmaan jalkaväkirykmentin Kaartin komppaniassa. Erik Losten oli osallisena muun muassa Viaporin linnoituksen rakennustöissä ja Pommerin sodassa 1758. Losten-sukunimi saatetaan joissakin yhteyksissä kirjoittaa myös kahdella o-kirjaimella ja joskus myös kahdella e-kirjaimella. Losten meni naimisiin Lohilammen ratsutilan isännän tyttären Marketan kanssa vuonna 1736. Avioliittoon syntyi yksi poika, Matti. Mustapää-Matti, joksi häntä kutsuttiin tumman ihon ja hiusten takia, vietti nuoruutensa Lohilammen Prunkalla, jossa hän oppi räätälin ammatin. Noin vuonna 1770 Matti Losten muutti sukunimensä muotoon Lönnrot. Sukunimi ei ollut aivan uusi 1700-luvulla, joskin melko harvinainen.


title: Elias Lönnrot

text: Lönnrotin sukututkija Toivo Haatio kertoo myös Elias Lönnrotin lahjakkaan räätäli-isän Fredrik Juhanan osanneen virsikirjan ulkoa ja itse sepittäneen lauluja. Elias Lönnrotin äidin Ulrika Wahlbergin suku Sammatin Kiikalasta oli tulokkaita, juurinaan läntisen Uudenmaan perinteikkäät ratsutilat Suomusjärven Isoperhe ja Pusulan Vesikkala. Eliaksen sisaruksista viisi selvisi aikuisikään.


title: Elias Lönnrot

text: Lönnrot meni naimisiin vuonna 1849, 47-vuotiaana, Maria Piponiuksen (1823–1868) kanssa. Piponius oli oululaisen värjärimestarin Elias Piponiuksen tytär. Lönnrot ja Piponius saivat yhteensä viisi lasta, joista vain Ida-tytär saavutti aikuisiän. Muut lapset kuolivat tartuntatauteihin. Lapsista Elias (1850–1852) kuoli aivokalvontulehdukseen, Maria Ulrika (1852–1874) kävi Jyväskylän seminaaria ja kuoli keuhkotautiin 21-vuotiaana, Elina Sofia (1858–1876) kuoli 18-vuotiaana kurkkumätään ja Tekla Natalia (1860–1879) keuhkotautiin. Tytär Ida Karolina (1855–1915) muutti ulkomaille vuonna 1886 ja asui muun muassa Istanbulissa 1880-luvun lopulla sekä Italiassa Roomassa 1892–1895 ja viimeksi Sienassa jossa hänellä oli oma talo ja jonne hänet on myös haudattu Laterano-hautausmaalle.


title: Elias Lönnrot

text: Lönnrot syntyi Sammatissa Paikkarin torpassa vuonna 1802 kylänräätäli Fredrik Johan Lönnrotin ja hänen vaimonsa Ulrika Wahlbergin neljäntenä lapsena. 1800-luvulla Suomessa oli hankalaa saada koulusivistystä, mutta Eliaksen vanhin veli Henrik Johan Lönnrot huomasi veljensä kiinnostuksen kirjallisuutta kohtaan ja päätti lähettää hänet Tammisaaren pedagogioon lokakuun lopussa vuonna 1814. Lönnrot kävi 1816–1818 Turun katedraalikoulua, missä hän oppi muun muassa ruotsia ja latinaa, jota hän vielä kolme lukuvuotta koulussa oltuaankin puhui kankeasti ja virheellisesti.


title: Elias Lönnrot

text: Talous oli nuorella opiskelijalla tiukoilla. Hän hankki rahansa ompelemalla vaatteita ja kiertelemällä ympäriinsä laulavana teininä. Ilmeisesti Lönnrot myös menestyi opinnoissaan, mikä tulee ilmi koulun papereista ja koulutoveri Israel Weurlanderin muisteluksista. Rahat eivät silti riittäneet, ja Lönnrotin oli pakko lopettaa koulunkäynti; on myös mahdollista, että lähtö johtui uskosta parempiin menestysmahdollisuuksiin toisaalla. Sammatin kappalaisadjunktin (eli kappalaisen apulaisen) Johan Lönnqvistin avulla Lönnrot pääsi vuonna 1820 opiskelemaan Porvoon lyseoon. Epävarman rahatilanteen takia Lönnrot päätti pian muuttaa Hämeenlinnaan, jossa apteekkari Lorenz Johan Bjugg palkkasi latinaa osaavan apteekkarioppilaan. Pian kuitenkin piirilääkäri Johan Erik Sabelli ja Hämeenlinnan triviaalikoulun rehtori Henrik Långström järjestivät Lönnrotin opiskelemaan rehtorin johdolla itsenäisesti ja työsopimus apteekissa lopetettiin.


title: Elias Lönnrot

text: Långström kirjoitti Lönnrotille vuonna 1822 päästötodistuksen, joka antoi nuorelle opiskelijalle mahdollisuuden jatkaa opintojaan Turun Akatemiassa. Samoihin aikoihin samaan oppilaitokseen kirjautuivat opiskelemaan myös Johan Ludvig Runeberg ja J. V. Snellman. Lönnrot hankki tuloja kotiopettajana, ensin nimismies T. M. Höckertin luona Eurajoella ja sitten turkulaisen professorin Johan Agapetus Törngrenin luona. Kirurgian ja synnytysopin professori Törngren asui kesäisin Laukon kartanossa. Lönnrotille ja Törngrenin perheen välille syntyi tiivis suhde. Törngrenin vaimo ja Lönnrot pitivät yllä kirjeenvaihtoa rouva Törngrenin kuolemaan asti. Juuri Törngrenien luona Lönnrotin kiinnostus runoja ja suomen kieltä kohtaan heräsi. Vuonna 1827 Lönnrot väitteli Väinämöisestä filosofian kandidaatin tutkintoa varten.


title: Elias Lönnrot

text: Filosofian kandidaatin tutkinnon jälkeen Lönnrot aloitti lääketieteen opinnot. Opinnot jatkuivat Turun palon jälkeen vuonna 1828 Helsingissä. Odotellessaan opetuksen aloittamista Helsingissä Lönnrot päätti tehdä ensimmäisen runonkeruumatkansa. Matka alkoi huhtikuussa ja suuntautui Hämeeseen ja Savoon. Matkareitti ulottui kuitenkin Pohjois-Karjalaan ja Valamoon saakka. Matkan kohokohdaksi osoittautui Juhana Kainulaisen kohtaaminen Kesälahdella. Lönnrot kirjoitti muistiin Kainulaisen lauluja ja loitsuja kolmen päivän ajan. Retkeltä Lönnrot kirjoitti matkapäiväkirjan nimeltä "Vaeltaja" (), jossa hän kuvaa suomalaisten elintapoja. Lönnrot päätti matkansa syyskuussa Laukoon mukanaan yhteensä 6 000 säettä. Syksyn hän vietti Laukossa järjestellen keruutuloksiaan painokuntoon. Täällä hän kuuli myös vienankarjalaisen laukkukauppiaan laulavan hänelle eeppisiä runoja. Näin hän sai uuden todisteen siitä, mistä runolaulua parhaiten voisi tavoittaa. Lönnrot kokosi ja julkaisi keruumatkansa tuotoksista neljä "Kantele"-vihkoa. Tuotokset julkaistiin omakustanteina vuosina 1829–1831. Tarkoitus oli julkaista vielä viides teos, mutta se jäi julkaisematta, koska oli syntynyt suunnitelma yhtenäisestä eepoksesta.


title: Elias Lönnrot

text: Lönnrot jatkoi matkansa jälkeen lääketieteen opintoja Helsingissä, mutta hänen rakkain harrastuksensa oli edelleen työ kansanrunojen parissa. Hänen tavoitteenaan oli tallentaa vanhoja suomalaisia kansanrunoja ja edistää suomen kielen käyttöä. Tätä asiaa varten perustettiin alkuvuonna 1831 Suomalaisen Kirjallisuuden Seura, jota Lönnrot oli mukana perustamassa. Seura tuki Lönnrotin kansanrunouden keruu- ja julkaisutoimintaa. Lönnrot aloitti toisen runonkeruumatkansa toukokuussa vuonna 1831. Matka kuitenkin keskeytyi koleraepidemian takia, ja viranomaiset kutsuivat Lönnrotin takaisin Helsinkiin hoitamaan kolerapotilaita apulaislääkärinä Kaartin lasaretissa Hietalahdessa.


title: Elias Lönnrot

text: Lönnrotista tuli vuonna 1830 lääketieteen kandidaatti ja vuoden 1832 toukokuussa lääketieteen lisensiaatti. Runsas kuukausi myöhemmin hän väitteli tohtoriksi. Väitöskirja "Om Finnarnes magiska medicin" oli ainoastaan 16-sivuinen. Lönnrot teki väitöskirjansa suurella kiireellä, koska halusi välttämättä olla mukana yliopiston promootiotilaisuudessa. Promootio oli erityisen juhlallinen, sillä yliopiston päärakennus vihittiin samaan aikaan käyttöön. Väitöskirjansa esipuheessa Lönnrot huomauttaa, että kirjoitus on osa laajempaa tutkimusta, jonka hän aikoo julkaista myöhemmin. Täydellinen tutkielma ilmestyi vuonna 1842 sarjassa "Finska Läkaresällskapets Handlingar", vasta aloitetun sarjan ensimmäisenä artikkelina.


title: Elias Lönnrot

text: Lönnrot haki vuonna 1832 vakituista työpaikkaa. Suomi oli jaettu 25 lääkäripiiriin, joiden virat olivat useimmiten täyttämättä. Lönnrot toivoi saavansa sellaisen paikan, josta hän pystyisi tekemään myös runonkeruumatkoja. Tammikuussa 1833 hän haki piirilääkärin sekä linnanlääkärin virkoja Kajaanista. Aiemmin hän oli toiminut lääkärinä Oulussa, jossa hän kohtasi vaikeuksia kokemattomuuden takia. Oulussa raivosi nälänhädän lisäksi lavantauti. Lönnrotin esimies Herman Carger kuoli myös lavantautiin. Alueella oli myös iso- ja tulirokkoa. Samoja kulkutauteja oli myös Kajaanissa, jossa oli tuolloin alle 400 asukasta. Kajaanissa ei ollut edes sairaalaa, jossa potilaita olisi voitu hoitaa. Lönnrot sairastui itsekin lavantautiin, jota hän poti kuusi viikkoa. Helsingissä hänen luultiin jo kuolleen.


title: Elias Lönnrot

text: Lönnrotin mielialoja voidaan tutkia tehokkaasti hänen laajan kirjeenvaihtonsa ansiosta. Hän ei päässyt irtautumaan työstään muutoin kuin virkavapaiden aikaan. Kajaanin-aikanaan hän ehti keruumatkat Karjalaan, Pohjoisen napapiirin alueelle, Kuolan niemimaalle ja Viroon. Merkittävimpiä Kalevalan runojen lähteitä ovat Lönnrotin Vuonnisen kylässä tapaamat Ontrei Malinen ja Vaassila Kieleväinen sekä latvajärveläinen Arhippa Perttunen.


title: Elias Lönnrot

text: Tautien ennaltaehkäiseminen oli Lönnrotin mukaan halvempaa ja yksinkertaisempaa kuin tautien hoitaminen. Hän kirjoitti vuonna 1839 julkaistun "Suomalaisen Talonpojan Koti-Lääkäri" -kirjan. Kirjassa Lönnrot korostaa raittiuden, hygienian ja rokotusten merkitystä. Lönnrot myös ymmärsi, että oli tärkeää, ettei asuttu liian ahtaasti ja että imeväisille annettiin rintamaitoa. Lönnrotin ajan lääketiede ei tuntenut vielä bakteereja eikä viruksia eikä osannut selittää sairauksia niistä johtuviksi. Niinpä hän selitti useimpien tautien syiksi siivottomuuden ja huonon ravinnon.


title: Elias Lönnrot

text: "Kalewala taikka Wanhoja Karjalan Runoja Suomen kansan muinosista ajoista" ilmestyi kahdessa osassa 1835–1836. Lönnrot jatkoi edelleen keräysmatkojaan ja "Kanteletar" ilmestyi kolmena kirjana 1840. Kalevalan toinen, täydennetty painos, ilmestyi vuonna 1849. Siihen sisältyi myös muiden keräämää aineistoa. Kouluopetuksessa ja käännöksissä käytetään jälkimmäistä versiota.


title: Elias Lönnrot

text: Lönnrotin viimeinen tutkimusmatka suuntautui Viron- ja Liivinmaalle eli Viroon, jonne hän lähti 24. kesäkuuta 1844. Hän oli ensimmäinen suomalainen, joka matkusti kielitieteellisen ja folkloristisen tutkimusten vuoksi eteläisen sukukansan maille, ja siten merkittävä modernin ajan suomalais-virolaisten suhteiden kehittäjä. Jo vuonna 1841 SKS oli ilmoittanut virolaiselle veljesseuralleen Viron oppineiden seuralle ("Õpetatud Eesti Selts") Lönnrotin saapuvan piakkoin Viroon. Vuoden 1843 lopulla Lönnrot oli koonnut Suomen Kansan Arwoituksia -teokseen 135 virolaista arvoitusta.


title: Elias Lönnrot

text: Tallinnasta Lönnrot matkasi pian Kuusaluun, jossa tapasi viron kieliopin julkaisseen pastori Eduard Ahrensin. Kuusalusta matka jatkui etelään Koeruun, jossa hän viipyi viikon. Varsinaiseen pääkohteeseensa eli yliopistokaupunki Tarttoon hän saapui 9. heinäkuuta 1844. Lönnrot majoittui Tarton yliopiston piirustuskoulun johtajan August Matthias Hagenin luo ja ystävystyi Friedrich Robert Faehlmannin kanssa. Miehillä oli paljon yhteistä: Faehlmann oli Viron oppineiden seuran puheenjohtaja, yliopiston professori, viron kielen lehtori, lääkäri ja aloittanut jo vuonna 1833 Viron kansalliseepoksen Kalevipojan kokoamisen. Faehlmann opetti Lönnrotille viroa, ja he työskentelivät yhdessä kirjakieleen sekä ortografiaan liittyvissä kysymyksissä. Faehlmann vei Lönnrotin Viron oppineiden seuran kokouksiin. Lönnrot piti seurassa 2. elokuuta 1844 vertailevan esitelmän suomen ja viron kielen sanojen taivutuksista. Samana päivänä hänet valittiin seuran kunniajäseneksi.


title: Elias Lönnrot

text: Lönnrot viipyi Tartossa 28. elokuuta asti, jolloin hän aloitti 46 päivää kestäneen matkan Pohjois-Liivinmaalla eli Etelä-Virossa yöpyen majataloissa ja pappiloissa välttäen moisioita, koska katsoi saksalaisten sortavan virolaisia talonpoikia. Hän tekikin tarkkoja huomioita virolaistalonpoikien heikosta asemasta. Lönnrot matkasi aivan nykyisen Latvian rajan tuntumaan. Pisimmän ajan eli 10 päivää hän vietti Rõugessa, jonka kirkkoherra Carl Reinthal kehui Lönnrotin hyvää viron kielen taitoa ja kielellistä lahjakkuutta. Võrussa Lönnrot tapasi parin tunnin ajan Friedrich Reinhold Kreutzwaldia, mutta miesten välit jäivät etäisiksi. Matkaltaan hän palasi Tarttoon, jossa jatkoi sanastojen kokoamista ja kielellisiä tutkimuksiaan.


title: Elias Lönnrot

text: Lönnrot lähti Tartosta paluumatkalle Suomeen vasta 10. joulukuuta 1844 lähes puolen vuoden vierailun jälkeen. Koska tuohon aikaan laivayhteys Suomen ja Viron välillä katkaistiin talveksi, Lönnrot joutui matkustamaan maitse Pietarin ja Viipurin kautta Helsinkiin, jonne hän saapui vasta tammikuun lopulla 1845. Paluumatkallaan hän kuitenkin onnistui keräämään Inkerinmaalla Kattilan kylässä vatjalaislaulaja Anna Ivanovnalta ennätykselliset 2 500 säettä.


title: Elias Lönnrot

text: Lönnrotista tuli Viron kirjallisuuden seuran ("Eesti Kirjanduse Selts") kirjeenvaihtajajäsen 24. maaliskuuta 1845.


title: Elias Lönnrot

text: Vuosina 1854–1862 Lönnrot toimi Keisarillisen Aleksanterin-Yliopiston (Helsingin yliopiston) toisena suomen kielen professorina (edeltäjä Matthias Alexander Castrén, seuraaja August Ahlqvist).


title: Elias Lönnrot

text: Omien lasten joukossa Lönnrotit kasvattivat holhokkeinaan orvoiksi jääneitä sukulaisten ja ystävien lapsia, kuten lääketieteen professori Erik Alexander Ingmanin orvoiksi jääneet tyttäret Evan ja Annan vuodesta 1858. Lönnrotin vaimo kuoli tuberkuloosiin vuonna 1868. Vuodesta 1854 perheessä asui Lönnrotin veljentytär Wilhelmiina, joka hoiti taloutta ja lapsia. Vaimon kuoleman jälkeen tyttärien kasvattajaksi hankittiin Sofi Louise Perander. Tytöillä oli myös kotiopettajia. Vuoteen 1878 asti perhe asui kesät Sammatissa, mutta talvet Helsingissä tyttärien koulunkäynnin takia.


title: Elias Lönnrot

text:
Lönnrot kuoli synnyinpaikkakunnallaan Sammatissa vuonna 1884. Lönnrot oli halunnut hautajaisistaan vaatimattomat, mutta niistä tuli kuitenkin varsin suurelliset. Suomalaisen Kirjallisuuden Seuran edustajat kantoivat arkun kirkosta haudalle, ja seppelien lasku kesti myöhäiseen iltaan asti. Ylioppilaskunnan Laulajat lauloivat haudalla Suomen laulun ja Maamme-laulun.
Ylivoimaisesti parhaiten Lönnrot tunnetaan Suomen kansalliseepoksen, "Kalevalan", kokoamisesta. Vanha Kalevala on runokokoelma, jossa on yhteensä 32 runokoostetta ja 12 078 säettä. Uudessa Kalevalassa, eli toisessa painoksessa, on 22 795 säettä, jotka on jaettu 50 runoon. Kalevalan sisarteoksena pidetään "Kanteletarta", joka ilmestyi yhdeksän vuotta Kalevalaa aikaisemmin eli vuonna 1840. Ennen Kalevalaa hän julkaisi useita niin sanottuja esiteoksia "(Kts. Kalevalan runojen kerääminen ja julkaiseminen)".


title: Elias Lönnrot

text: Lönnrot oli ajatellut tehdä useita yhtenäisiä pienoiseepoksia. Suunnitelma kuitenkin muuttui runonkeruumatkoilla saatujen tietojen mukaan. Lönnrotin pyrkiessä saamaan selville kansanrunojen aikajärjestystä ja luontevan jäsentelyn, hän noudatti myös taiteellista näkemystään yhdistellen eri runonlaulajien antamia aineksia ja sepittämällä itse säkeistöjä. Kansanrunojen katkelmien väliin hän rakensi kokonaan uusia runoja eri aineksista ja vaihtoi henkilöihin ja tapahtumiin liittyviä piirteitä. Lönnrot uskoi kansanrunojen tapahtumien olleen todellisia historiallisia tapahtumia ja että niiden sisältö oli ajan mukaan säilynyt samana, vaikka muoto oli muuttunut erilaiseksi. Vanha Kalevala, Kalevalan ensimmäinen painos, rakentuu kahden kansan, Kalevalan ja Pohjolan, vastakkainasetteluun. Kalevalan julkaisun jälkeen syntyi kansallinen innostus. Varsinainen Suomen kansalliseepos on Kalevalan toinen painos eli uusi Kalevala.


title: Elias Lönnrot

text: Lönnrot tunnetaan runoilijana myös yksittäisten runojen käännösten tekijänä. Hän teki runoja myös virsien pohjalta. Lönnrotin runoja ovat muun muassa ”Neijon laulu” eli ”Kultani kukkuu, kaukana kukkuu”. Hän myös käänsi ruotsiksi kansanrunoutta ja suomensi taiderunoutta, niin Homerosta kuin Johan Ludvig Runebergiäkin.


title: Elias Lönnrot

text: 1854 Lönnrotin tutkimuksessa "Ueber den Enare-Lappischen Dialekt" esiintyi ensimmäisen kerran inarinsaamen kieli painetussa kirjallisuudessa.


title: Elias Lönnrot

text: Lönnrot liittyi virsikirjakomitean jäseneksi vuonna 1863. Hän ryhtyi uudistamaan suomalaista virsirunoutta. Lönnrot julkaisi omia virsikokeilujansa vuosina 1864–1880. Uusi virsikirjalaitos ilmestyi kolme vuotta myöhemmin. Vuoden 1886 virsikirjan virsistä 17 oli Lönnrotin omia virsiä, 64 oli hänen suomentamiaan ja 25 virressä oli Lönnrotin kirjoittamia säkeistöjä. Hänen nimiinsä on kirjattu yhteensä 206 virttä. Sata vuotta nuoremmassa virsikirjassa, vuodelta 1986, Lönnrotin itse kirjoittamia virsiä oli jäljellä yhdeksän ja näiden lisäksi kuutisenkymmentä virttä, joita Lönnrot oli mukana tekemässä. Lönnrot oli itse varsin etevä muusikko. Hän kehitti suomalaista musiikkisanastoa ja teki kanteleenrakentajana mullistavan keksinnön, kromaattisen kanteleen. Lönnrot kehitti myös yksinkertaisen numeroilla ilmaistavan nuottijärjestelmän.


title: Elias Lönnrot

text: Suomen kirjakieli oli ennen Lönnrotia lähes samalla tasolla kuin Mikael Agricolan luotua sen lähes 300 vuotta aiemmin. Agricolan uskotaan käyttäneen noin 6 000–8 000 sanaa. Lönnrot julkaisi eläkepäivillään vuonna 1880 "Suomalais-Ruotsalaisen Sanakirjan", joka käsitti yli 200 000 sanaa. Teos oli hyvin merkittävä tuon ajan suomen kielelle; sitä voi verrata 1950-luvun "Nykysuomen sanakirjaan", jossa oli vain tuhat sanaa enemmän.


title: Elias Lönnrot

text: Lönnrot loi vahvan pohjasanaston eri tieteenaloille sekä yleiskieleen. Hän kehitti muun muassa lääketieteen, oikeustieteen ja kasvitieteen sanastoa. Lönnrotin keksimiä sanoja ovat muun muassa kansallisuus, kirjallisuus, kuume, laskimo, valtimo, muste, pöytäkirja, esitys, itsenäinen, kieltolaki, mietelmä, monikko, yksikkö, sivistys, sopimus, tasavalta, toisinto ja äänioikeus.


title: Elias Lönnrot

text: Lönnrot kirjoitti lehtiin noin 60 vuoden ajan. Lisäksi hän avusti useita lehtiä ja oli Mehiläisen, Litteraturbladin ja Oulun Wiikko-Sanomien vastaava päätoimittaja sekä toimi lehtimiehenä yli 40 vuoden ajan.


title: Elias Lönnrot

text: Lönnrot oli ensimmäisiä, jotka kykenivät kirjoittamaan ja puhumaan sujuvasti sekä suomeksi että ruotsiksi. Hän tuotti valistavia suomenkielistä kirjoituksia suomalaisille talonpojille, mutta samalla ruotsinkielisiä tieteellisiä julkaisuja ruotsinkieliselle sivistyneistölle.


title: Elias Lönnrot

text: Mehiläinen oli ensimmäinen suomenkielinen aikakauslehti sekä viides suomeksi ilmestynyt sanomalehti. Yleistajuisia kirjoituksia hän julkaisi Oulun Wiikko-Sanomissa ja J. V. Snellmanin toimittamassa Maamiehen Ystävässä.


title: Elias Lönnrot

text: Lönnrot oli ammatiltaan lääkäri ja valmistui lääkäriksi Helsingin yliopistosta. Opinnot hän oli aloittanut Turun Akatemiassa, mutta Turun palon jälkeen oppilaitos siirrettiin Helsinkiin. Ennen valmistumistaan hänet määrättiin koleraepidemian aikaan kesken runonkeruumatkansa Helsinkiin hoitamaan potilaita Hietalahden lasarettiin. Sairaalassa oli 40 vuodepaikkaa, jotka olivat kaikki täynnä. Myös Lönnrot sairastui epidemian aikana, mutta parani. Hän myös huomasi, että herrasväestä hyvin harva sairastui koleraan. Ansioidensa vuoksi Lönnrot sai Venäjän keisarilta kunnianosoituksen, briljanttisormuksen.


title: Elias Lönnrot

text: Lönnrotin elinaikana lääketiede kehittyi varsin huomattavasti. Akateemista opetusta ja tutkimusta olivat siihen asti hallinneet spekulatiiviset opit. Opit saattoivat aiheuttaa toimenpiteitä, jotka nykytietämyksen mukaan olivat joko merkityksettömiä tai vahingollisempia kuin itse hoidettava tauti. Vielä 1800-luvulla oli käytössä antiikista peräisin oleva hoitokeino, suoneniskentä. Suoneniskennän ja kuppauksen tarkoituksena oli poistaa likaiseksi luultu veri. Ruumiita puhdistettiin myös oksennusaineilla. Hypnotisoinnilla, homeopatialla ja luonnonfilosofialla oli vielä ajoittain vahva asema, mutta Lönnrotin aikana menetelmiin suhtauduttiin kriittisemmin.


title: Elias Lönnrot

text: Lönnrot vältti opiskeluaikoinaan pahimman indoktrinaation, mutta vielä tuolloinkaan ei osattu hoitaa tai määritellä tauteja. Lääketieteen tärkeimmät läpimurrot, kuten vastustuskyvyn ja bakteerien keksiminen, tapahtuivat vasta Lönnrotin jälkeen.


title: Elias Lönnrot

text: Lönnrotin aikoihin harrastettiin hyvin paljon taikuuteen pohjautuvaa taudin hoitoa. Lönnrot sai vaikutteita luonnonfilosofiasta, mutta moderniutensa hän osoitti suhtautumalla suoneniskentään kielteisesti, vaikkei koululääketiede menetelmää ollutkaan hylännyt. Lönnrotin mukaan psyykellä oli suuri merkitys somaattisissa sairauksissa ja voimakkaat psyykkiset kokemukset saattoivat parantaa potilaan taudista. Nykyään tiedetään, että aineet tai menetelmät, joilla ei ole objektiivisesti katsoen merkitystä tautiin, voivat vaikuttaa myönteisessä mielessä tautiin tai jopa parantaa sen (kts. lumelääke). Lönnrotin sanotaan pitäneen eniten kirurgisista töistä, joissa hänen sanotaan myös olleen varsin hyvä. Hänen kerrotaan poistaneen mulkosilmän, jossa oli kasvain.


title: Elias Lönnrot

text: Lönnrot oli saanut hyvin vähän opetusta kliinisestä lääketieteestä. Varsinaisesta lääketieteestä hän ei tiennyt juuri mitään. Vaikka Lönnrot oli synnynnäinen tiedemies, hänellä ei ollut minkäänlaista kokemusta kokeellisesta tieteestä.


title: Elias Lönnrot

text: Raittius oli Lönnrotin mukaan terveellistä ja viinan sijasta olisi hyvä juoda kaivovettä. Hän perusti myös Pohjolan ensimmäisen raittiusyhdistyksen, jonka ensimmäinen sääntöluonnos perustui täysraittiuteen.


title: Elias Lönnrot

text: Homeopatia oli Lönnrotin mukaan täyttä hölynpölyä. Hän toimi aktiivisesti terveydellisen ja hygieenisen kansanvalistuksen puolesta. Hänen mukaansa sairauksien ennaltaehkäisy oli yksinkertaisempaa ja halvempaa kuin niiden parantaminen. Erityisesti ennaltaehkäisyn hyvät puolet tulisivat esiin pienissä ja köyhissä maissa kuten Suomessa. Lönnrot puhui rokotuksen puolesta ja kiersi rokottamassa ja tarkastamassa rokotuksia kansan keskuudessa.


title: Elias Lönnrot

text: Lönnrot muistetaan myös ensimmäisen suomenkielisen kasvion, "Flora Fennica" (), kokoamisesta. "Flora Fennica" ilmestyi vuonna 1860. Teos herätti myös ulkomaalaisen tiedeyhteisön kiinnostuksen. Se oli ensimmäisen suomenkielisen kasvion lisäksi ensimmäinen suomenkielinen luonnontieteellinen teos. Teos on 1 240 sivua pitkä ja käsittää noin 900 näytettä, 650 kuvaa, 450 näköispainossivua sekä täydellisen hakemiston. Herbaarion kasvit kattavat hyvin laajan otannan kasvistosta; harvinaisuuksista aina peltojen rikkaruohoihin. Kasvistossa on myös kasveja, jotka ovat hävinneet kokonaan tai selvästi harvinaistuneet Suomen luonnossa. Lönnrot uudisti teoksensa helmikuussa 1866. Uuden painoksen hän oli tehnyt Thiodolf Saelanin kanssa.


title: Elias Lönnrot

text: "Flora Fennica" perustuu ruotsalaisen Carl Hartmanin kaksi vuotta aiemmin julkaisemaan kasvioon, "Handbok i Skandinaviens Flora". Lönnrot käänsi kasvion suomenkieliseksi ja sovelsi sen Suomen kasvillisuutta vastaavaksi. Työssä häntä auttoi William Nylanderin ja Thiodolf Saelanin vuotta aiemmin julkaisema "Herbarium Musei Fennici" -luettelo. Lönnrot noudatti luettelon mukaista kasvimaantieteellistä jakoa ilmoittaessaan kasvien esiintymispaikkoja. Lönnrot dokumentoi samalla kasvioonsa joukon harvinaisia kasvilajeja Itä-Karjalasta asti. Suomenkielistä kasvitieteellistä kirjallisuutta oli hyvin vähän, joten Lönnrotin piti aloittaa kasvien nimeäminen tyhjän päältä. Flora Fennica on Lönnrotin kasvitieteellisten julkaisujen pääteos. Hän kuitenkin julkaisi vuonna 1858 luettelon, jonka nimi oli "Kasvikon oppisanoja". Tähän hän kokosi itse luomaansa kasvitieteellistä sanastoa.


title: Elias Lönnrot

text: Vaikka Lönnrotilla ei ollut minkäänlaista koulutusta kasvitieteeseen, hän oli parempi kuin moni aikansa ammattilainen. Perusteellinen perehtyminen tärkeimpiin kasvisystematiikan julkaisuihin oli Lönnrotin hyvän kielitaidon ansiota. Lönnrotin omassa kirjastossa oli kolmisenkymmentä kasvitieteellistä teosta. Lisäksi hän lainasi muuta kirjallisuutta yliopiston kirjastosta.


title: Elias Lönnrot

text: "Kalevalan" ja "Kantelettaren" myötä Lönnrotia pidettiin jo elinaikanaan suurmiehenä. Hänet kutsuttiin usean tieteellisen seuran jäseneksi. Lönnrotille myönnettiin Pyhän Annan ritarikunnan kolmannen luokan risti vuonna 1856 ja Pyhän Stanislaun ritarikunnan toisen luokan risti vuonna 1862 sekä Pohjantähti-ritarikunnan risti ja Pour le Mérite. Vuonna 1862 Lönnrotille myönnettiin kanslianeuvoksen arvonimi.


title: Elias Lönnrot

text: Lönnrotista on tehty useita patsaita ja muotokuvia. Helsingin patsas Lönnrotin puistikossa (Lönnrotinkatu 5-7) on Emil Wikströmin veistämä ja pystytetty 1902. Kajaanissa on patsas vuodelta 1940. Sammatissa Paikkarin torpan pihapiirissä on Eino Räsäsen vuonna 1952 Emil Halosen luonnoksen perusteella tekemä patsas.


title: Elias Lönnrot

text: 9. huhtikuuta on liputuspäivä, jota juhlitaan Mikael Agricolan päivänä ja suomen kielen päivänä. Päivä on myös Elias Lönnrotin syntymäpäivä. Lisäksi helmikuun 28. on Kalevalan päivä eli suomalaisen kulttuurin päivä. Vuoden 1986 seteleissä Lönnrotin kuva oli 500 markan setelissä. Lönnrotin kunniaksi lyötiin juhlaraha vuonna 2002. Lönnrotin mukaan on nimetty katu tai aukio Enossa, Helsingissä, Kajaanissa, Kotkassa, Kuopiossa, Lappeenrannassa, Loimaalla, Mikkelissä ja Äänekoskella. Lönnrot on kuvattu postimerkkiin vuonna 1931 ja pienoisarkkiin vuonna 2002.


title: Elias Lönnrot

text: Ville Ranta on tehnyt Lönnrotin Kajaanin-ajoista sarjakuvan "Kajaani".


title: Tietojenkäsittelyteoria

text: Tietojenkäsittelyteoria kehittää ja soveltaa matemaattisia menetelmiä tietojenkäsittelytehtävien systemaattiseen mallintamiseen, analysointiin ja ratkaisuun. Tietojenkäsittelyteoreettisilla menetelmillä on keskeinen asema esimerkiksi ohjelmointikielten ja niiden kääntäjien kehittämisessä, ohjelmistojärjestelmien suunnittelutekniikoissa, rinnakkaisten tietokonearkkitehtuurien suunnittelussa, kryptografiassa, tietoliikenneverkkojen reititysalgoritmeissa ja protokollissa sekä VLSI-suunnittelussa.


title: Tietojenkäsittelyteoria

text: Klassisia tietojenkäsittelyteorian osa-alueita ovat mm. formaalit kielet ja kieliopit, algoritmiteoria ja laskettavuus, automaattiteoria, sanojen kombinatoriikka, formaalit menetelmät, rinnakkaislaskennan mallittaminen ja verifiointi sekä laskennallinen logiikka.


title: Suomi – Isänmaa

text: Suomi – Isänmaa oli lahtelaisen Väinö Kuisman johtama äärioikeistolainen puolue. Järjestö perustettiin vuonna 1993 nimellä Isänmaallinen Oikeisto. Vuosina 2002–2003 se tunnettiin nimellä Suomi Nousee – Kansa Yhdistyy. Vuonna 2006 Matti Järviharjun johtaman Isänmaallisen Kansallis-Liiton muodostivat enemmistön yhdistyksen päättävissä elimissä, jolloin järjestö nimettiin Suomen Isänmaalliseksi kansanliikkeeksi ja se otti käyttöön IKL:n ohjelman. Kuisma muiden ohella erosi puolueesta.


title: Suomi – Isänmaa

text: Isänmaallista Oikeistoa edelsi Kuisman johtama uusnatsistinen Arjalainen Germaaniveljeskunta. IO-nimellä aloittaessaan liike luopui natsisymboleista, ja inspiraatiota alettiin hakea suomalaisesta mytologiasta kuten Kalevalasta. IO:n jätettyä rekisteröintihakemuksen yhdistysrekisteritoimisto pyysi Suojelupoliisilta lausuntoa yhdistyksen taustoista. Vastauksessaan Supo totesi läheiset yhteydet kansallissosialistiseen AGV:hen. IO hyväksyttiin yhdistysrekisteriin elokuussa 1994. Vuonna 1996 IO kertoi AGV:n olleen huumoritempaus.


title: Suomi – Isänmaa

text: Isänmaallinen Oikeisto julkaisi "Kansallinen Rintama" -lehteä (ISSN 1236-8210) vuodesta 1993 alkaen. Vuosina 1995–2000 lehti ilmestyi säännöllisesti kuusi kertaa vuodessa. IO:lla oli toimintaa pääasiassa Lahdessa. IO:n Turun paikallisosasto järjesti muun muassa White Power -henkisiä konsertteja.


title: Suomi – Isänmaa

text: IO pyrki puoluerekisteriin 1990-luvulla siinä onnistumatta. Tavoite ilmoitettiin jo vuonna 1993 jätetyssä yhdistysrekisterihakemuksessa, ja kortteja kerättiin aktiivisesti vuosina 1994–1995 ja 1999. Vuosituhannen alussa IO oli mukana "Sinivalkoinen puolue" -hankkeessa, johon osallistuivat myös Olavi Mäenpään Kansallinen Rintama ja Järviharjun IKL. Projektin epäonnistuttua Kuisma oli hetken Suomen Kansan Sinivalkoisten (ent. KR) puoluesihteeri, mutta hänet erotettiin toukokuussa 2002. Kuisman SNKY merkittiin puoluerekisteriin marraskuussa 2002.


title: Suomi – Isänmaa

text: Puolueen ohjelmaan on kuulunut muun muassa pakolaisvastaisuus, vapaan talouden (markkinavoimien) vastustaminen, suomalaisuuden korostaminen, juutalais-, amerikkalaisvastaisuus, sekä Väinö Kuisman usein korostama juurien ja voiman löytäminen Kalevalasta. Kuisman aikoihin jotkut pitivät puoluetta myös suorastaan kansallissosialistisena.


title: Suomi – Isänmaa

text: Puolue osallistui eduskunta-, euro- ja kunnallisvaaleihin. Sen ehdokkaita ei valittu eduskuntaan tai valtuustoihin yksissäkään vaaleissa. Maaliskuussa 2005 Suomi – Isänmaa sai kuitenkin ensimmäisen valtuutettunsa, kun hartolalainen Janne Kujala erosi kokoomuksen valtuustoryhmästä muodostaen SI:n ryhmän. Saman vuoden elokuussa Kujala kuitenkin ilmoitti saaneensa työpaikan ulkomailta, ja hän anoi eroa poismuuton vuoksi.


title: Suomi – Isänmaa

text: Vuoden 2003 eduskuntavaaleissa SNKY:llä oli oma lista Helsingin, Hämeen, Kymen, Pirkanmaan, Pohjois-Savon ja Uudenmaan vaalipiireissä. Korkeinta kannatus oli Hämeessä (0,4%). Puolue asetti yhteensä 30 ehdokasta, joiden keski-ikä oli alle 30 vuotta. Ehdokkaista vain yksi oli nainen. Helsingin kaupungin, Hämeen ja Pirkanmaan vaalipiireissä ehdokkaina olivat muun muassa niin sanotut Euran Daltonit eli Koistisen veljekset Lasse, Leevi ja Pekka. Heidän saamansa äänimäärät jäivät vaatimattomiksi. Koististen veljet listaan haki vankilasta puolueen ehdokkaana ollut Seppo Lehto, joka oli itse tuolloin etsintäkuulutettu maksamattomien liikennesakkojen takia.


title: Suomi – Isänmaa

text: Kunnallisvaaleissa 2004 Suomi – Isänmaa asetti ehdokkaita viidessä kunnassa (Espoo, Hollola, Lahti, Raisio, Vantaa), joissa sen kannatus oli 0,1–0,3 prosenttia.


title: Suomen Kansan Sinivalkoiset

text: Suomen Kansan Sinivalkoiset – Finlands Folkets Blåvita (SKS) oli suomalainen kansallismielinen puolue, jota johti turkulainen Olavi Mäenpää. Yhdistys ilmoitti päämääräkseen Suomen "kansallisen olemassaolon turvaamisen muukalaistulvan ja yhteiskunnallisen rappion uhatessa".


title: Suomen Kansan Sinivalkoiset

text: Mäenpään johtama liike perustettiin nimellä "Sitoutumaton kansanrintama" 15. huhtikuuta 1993 ja rekisteröitiin 10. maaliskuuta 1994. Vuonna 1997 nimeksi vaihdettiin "Kansallinen Rintama", ja SKS otettiin käyttöön 2001. Yhdistys oli puoluerekisterissä vuosina 2002–2007. Puolueen kannatus ja toiminta keskittyivät Turkuun, mutta SKS:llä oli paikallisjärjestöjä eri puolilla maata.


title: Suomen Kansan Sinivalkoiset

text: Järjestöä on pidetty radikaalioikeistolaisena. Puolueen rekisteröitymistiedotteessa (2002) tuomittiin äärioikeistolaisuus ja kerrottiin järjestön olevan ”työläisten ja vähäosaisten asialla – Edesmenneen Veikko Vennamon tapaan”. Puheenjohtaja Mäenpää sijoitti puolueen vasemmistoon helmikuussa 2007 pienpuolueiden vaalitentissä. Sen sijaan varapuheenjohtaja Manninen ilmoitti eduskuntavaalikampanjassa olevansa "oikeasti oikealla".


title: Suomen Kansan Sinivalkoiset

text: Sitoutumattomien listalta vaaleissa 1996 Turun valtuustoon valitut Olavi Mäenpää ja Peter Åberg ottivat tammikuussa 1997 käyttöön nimen Kansallinen Rintama. Ensitöikseen ryhmä protestoi lautakuntavalintoja äänestyttämällä kaikista mahdollisista paikoista. KR hajosi pian ja Åberg perusti oman "Turku 2000" -valtuustoryhmänsä.


title: Suomen Kansan Sinivalkoiset

text: Kansallisella Rintamalla oli toimisto osoitteessa Linnankatu 14. KR:n varapuheenjohtaja oli 2000-luvun alussa Arvo Ollikainen ja sihteeri Jorma Aaltonen. Voimailija Ilkka Nummisto oli Turun käräjäoikeuden lautamies KR:n mandaatilla.


title: Suomen Kansan Sinivalkoiset

text: Vuoden 2000 vaalien jälkeen Mäenpää ryhtyi syömälakkoon, kun KR jätettiin kokonaan ilman lautakuntapaikkoja.


title: Suomen Kansan Sinivalkoiset

text: Vuonna 2001 Turun käräjäoikeus antoi Olavi Mäenpäälle 80 päiväsakkoa kiihotuksesta kansanryhmää vastaan. Syynä oli Kansallisen Rintaman kotisivuilla ollut islamia solvaavasti ja vihamielisesti käsitellyt kirjoitus sekä sen yhteydessä ollut esitystavaltaan törkeä pilakuva. Kyseessä oli Suomen ensimmäinen rasistisen aineiston levittämisestä internetissä annettu tuomio.


title: Suomen Kansan Sinivalkoiset

text: 2000-luvun alussa Kansallinen Rintama oli mukana "Sinivalkoinen puolue" -hankkeessa, jossa vaikuttivat myös Isänmaallisen Oikeiston Väinö Kuisma sekä IKL:n Matti Järviharju. Mäenpää ja Kuisma jättivät pian järjestön riitauduttuaan Järviharjun kanssa. Elokuussa 2001 KR:n nimi vaihdettiin SKS:ksi, ja järjestön puoluesihteeriksi nousi Kuisma. Järviharjun Sinivalkoinen puolue syytti SKS:ää nimensä ja noin 2 000 kannattajakortin varastamisesta, mutta se hävisi asian oikeudessa. Järviharju joutui maksamaan SKS:lle korvauksia sekä oikeuskulut. Kuisma erotettiin SKS:stä jo toukokuussa 2002 ja hän perusti oman Suomi Nousee – Kansan Yhdistyy -puolueensa.


title: Suomen Kansan Sinivalkoiset

text: Varapuheenjohtaja Timo "Betoni" Virtanen erotettiin puolueesta joulukuussa 2004. Turun kaupunginvaltuustossa Virtanen ryhtyi sitoutumattomaksi. Helmikuussa 2005 Virtanen valittiin SKS:n edustajaksi Varsinais-Suomen maakuntavaltuustoon, vaikka hän ei enää edustanut puoluetta. Mäenpää vei asian oikeuteen ja Turun hallinto-oikeus tuomitsi päätöksen lainvastaiseksi marraskuussa 2005. Korkein hallinto-oikeus vahvisti tuomion heinäkuussa 2006, ja Mäenpää nousi Virtasen tilalle maakuntavaltuustoon.


title: Suomen Kansan Sinivalkoiset

text: SKS:n rekisteröinti puolueeksi on tuottanut ongelmia. Vuonna 2002 oikeusministeriö havaitsi osan kannattajakorttien allekirjoituksista olevan silmiinpistävän samankaltaisia. KRP:n laboratorio vahvisti epäilyt. Esitutkintaa ei kuitenkaan aloitettu. Myös vuonna 2008 jätetyistä kannattajakorteista paljastui epäselvyyksiä. Tutkituista 600 kortista 225:ssä oli ongelmia, ja niiden laskeminen keskeytettiin. Mäenpää syytti perussuomalaisia korttikampanjan sabotoinnista. Poliisi tutki asiaa, koska sinivalkoisten entinen aktiivi kertoi medialle, että hänet oli käsketty väärentämään kortteja. Esitutkinta keskeytettiin, koska jatkamisen kustannukset arvioitiin suuremmiksi kuin käräjöinnistä saatava hyöty. Syksyllä 2009 puolue aloitti uuden korttikampanjan.


title: Suomen Kansan Sinivalkoiset

text: Maaliskuussa 2009 Mäenpää tuomittiin käräjäoikeudessa 50 päiväsakkoon kiihottamisesta kansanryhmää vastaan. Tuomio tuli eduskuntavaalien 2007 alla järjestetystä Yleisradion pienpuolueiden vaalitentistä, jossa puoluettaan edustanut Mäenpää esitti näkemyksiään muun muassa maahanmuuttajista ja pakolaisista.


title: Suomen Kansan Sinivalkoiset

text: Vuonna 2009 SKS kävi neuvotteluja yhdistymisestä osaksi Muutos 2011 -puoluetta. Vuoden lopussa SKS kuitenkin totesi, ettei yhdistymiselle ole perusteita. Sinivalkoisten tiedotteessa kritisoitiin hanketta utopistisuudesta ja maahanmuuttokeskustelun vaientamisesta. SKS:n entinen puoluesihteeri Ari Laakso liittyi kannattajineen Muutokseen kesällä 2010, mutta joukko erosi jo syksyllä. Syyskuussa 2010 Olavi Mäenpää ilmoitti siirtyvänsä Vapauspuolueeseen. SKS:n Turun valtuustoryhmä vaihtoi nimensä Vapauspuolueen ryhmäksi, ja Mäenpää ilmoitti SKS:n toiminnan loppuvan vähitellen. Myös Laakso ilmoitti siirtyvänsä Vapauspuolueeseen.. Vuoden 2012 kunnallisvaaleihin Mäenpää sanoi muodostavansa Sinivalkoiset - Sitoutumattomat -nimisen ehdokaslistan, eikä lähtenyt Vapauspuolueen ehdokkaaksi. Vapauspuolueen valtuustoryhmä muuttui Sinivalkoisten ryhmäksi.


title: Suomen Kansan Sinivalkoiset

text: Mäenpää oli taas ehdolla vuoden 2017 kuntavaaleissa ja putosi kaupunginvaltuustosta, kun Sinivalkoiset jäivät ilman paikkoja. Puoluetta johtanut Olavi Mäenpää kuoli tammikuun 2018 lopulla.


title: Suomen Kansan Sinivalkoiset

text: Suomen Kansan Sinivalkoiset osallistui omilla listoillaan eduskunta-, europarlamentti- ja kunnallisvaaleihin.


title: Suomen Kansan Sinivalkoiset

text: Mäenpään johtama yhteislista osallistui eduskuntavaaleihin Varsinais-Suomen vaalipiirissä vuosina 1995 (sitoutumattomat) ja 1999 (Kansallinen Rintama). Vaaleissa 1995 ehdokkaita oli viisitoista ja 1999 kuusi. Vuonna 2003 SKS osallistui vaaleihin kolmessa vaalipiirissä (Pirkanmaa, Uusimaa, Varsinais-Suomi). Korkeimman kannatuksensa (1,6 %) puolue sai Varsinais-Suomessa. Vaaleissa 2007 puolueella oli lista seitsemässä vaalipiirissä (Helsinki, Häme, Oulu, Pirkanmaa, Pohjois-Savo, Satakunta, Varsinais-Suomi). Kannatus oli jälleen vahvinta Varsinais-Suomessa (1,3 %).


title: Suomen Kansan Sinivalkoiset

text: SKS:n puheenjohtaja Olavi Mäenpää on istunut Turun kaupunginvaltuustossa vaaleista 1992 lähtien. Aiemmin Mäenpään ryhmittymä on tunnettu nimillä "Puolueisiin Sitoutumattomat" (vaaleissa 1992), "Turun Parhaaksi – Yhteislista Sitoutumattomat" (1996) ja "Kansallinen rintama" (2000). Vuonna 2000 KR sai Turussa 3 189 ääntä (4,4 %) ja 3 valtuutettua.


title: Suomen Kansan Sinivalkoiset

text: Vuoden 2004 kunnallisvaaleihin SKS osallistui kahdeksassa kunnassa, mutta menestystä tuli vain Turussa, jossa puolue sai 3,6 prosenttia äänistä ja kaksi valtuutettua. Mäenpää oli koko kaupungin ääniharava. Puolue oli vaaliliitossa KTP:n ja EKA:n kanssa. Turun menestys oikeutti myös yhteen paikkaan Varsinais-Suomen maakuntavaltuustossa sekä Turun seutuvaltuuskunnassa. Kunnallisvaaleihin 2008 SKS osallistui omalla yhteislistallaan neljässä kunnassa (Kokkola, Masku, Oulu, Turku). Mäenpää valittiin kaupungin- ja maakuntavaltuustoon. Kuntavaaleihin 2012 Sinivalkoiset osallistuivat yhteislistoillaan ainakin Turussa, Oulussa ja Kokkolassa.


title: Suomen Kansan Sinivalkoiset

text: SKS osallistui seurakuntavaaleihin Turun Mikaelin ja Maarian seurakunnissa vuonna 2006. "Sinivalkoiset Seurakuntalaiset" -listoilta ei valittu edustajia.


title: Aphex Twin

text: Aphex Twin, oikealta nimeltään Richard David James (s. 18. elokuuta 1971 Limerick, Irlanti), on muusikko, joka on tunnettu yhtenä elektronisen musiikin edelläkävijöistä. James vietti lapsuutensa Cornwallissa, minkä vuoksi häntä pidetään irlantilaisen sijasta ensisijaisesti brittiläisenä muusikkona.


title: Aphex Twin

text: James on käyttänyt tuotannossaan myös nimiä AFX, Caustic Window, Polygon Window, Q-Chastic, Power Pill, GAK ja Bradley Strider.


title: Aphex Twin

text: Richard D. James syntyi walesilaisille vanhemmille Irlannin Limerickissä vuonna 1971. Hän aloitti musiikin tekemisen 12-vuotiaana ja toimi teini-iässään DJ:nä Cornwallissa. Jamesin ensimmäinen levytys oli 12" vinyyli-EP "Analogue Bubblebath", jonka kaksi viimeistä kappaletta hän teki Tom Middletonin kanssa.


title: Aphex Twin

text: James perusti oman, acid house -musiikkiin silloin suuntautuneen levy-yhtiönsä Rephlex Recordsin vuonna 1991 Grant Wilson-Claridgen kanssa. Vuosien 1991 ja 1993 välillä Richard D. James julkaisi nimellä AFX kolme "Analogue Bubblebath" -EP:tä ja kaksi "Bradley Strider"- sekä kolme "Caustic Window" -EP:tä. Hänen ensimmäiset julkaisunsa nimellä Aphex Twin olivat "Xylem Tube EP" ja teknomusiikin klassikoksi muodostunut "Digeridoo".


title: Aphex Twin

text:
Uransa alkuvaiheessa James muutti Lontooseen opiskelemaan elektroniikkaa, mutta jätti opiskelunsa kesken. James pysyi silti Lontoossa ja julkaisi Warp Recordsilla sekä muutamilla pienemmillä levy-yhtiöillä levyjään eri nimien alla. Ensimmäinen Aphex Twin -albumi "Selected Ambient Works 85–92" julkaistiin 1992 R&S Recordsilla. Levy oli kriitikoiden ylistämä, ja esimerkiksi musiikkijulkaisu Rolling Stonessa Aphex Twiniä kutsuttiin ambient-musiikin edelläkävijäksi.
Vuonna 1994 julkaistu "Selected Ambient Works Vol. 2" oli rauhallisempi kuin edeltäjänsä ja muistutti enemmän Brian Enon varhaisia ambient-teoksia.


title: Aphex Twin

text: Albumi "...I Care Because You Do" (1995) oli Jamesin viimeisiä levytyksiä analogisella laitteistolla. Samana vuonna James alkoi säveltää musiikkia tietokonetta apuna käyttäen, jolloin hän suuntautui enemmän drum'n'bass-soundiin, johon hän sekoitti monia kokeellisia elementtejä. "Hangable Auto Bulb" -EP:llä James loi omaperäisen drill'n'bass-tyylin, jota hän jatkoi vuonna 1996 julkaistulla "Richard D. James Album"illa.


title: Aphex Twin

text: 1990-luvun lopulla Jamesin musiikki nousi julkisuuteen, kun hän julkaisi kaksi singleä "Come to Daddy" (1997) ja "Windowlicker" (1999). Chris Cunningham ohjasi näille kappaleille omalaatuiset videot, joita esitettiin tiuhaan tahtiin MTV:llä.


title: Aphex Twin

text:
Vuonna 2001 Aphex Twin julkaisi albumin "drukqs", joka koostui kahdesta CD:stä. Tällä albumilla James otti jälleen käyttöön uudenlaisia työskentelytapoja säveltäen kappaleita mm. John Cagen kehittämää preparoitua pianoa hyväksikäyttäen. Levyllä James säilytti tavaramerkikseen muodostuneen hektisen drill'n'bass-tyylinsä, mutta lisäsi siihen myös vanhemmista levyistä tuttuja rauhallisia ambient-elementtejä.
Vuonna 2005 James julkaisi Rephlex Recordsilla 11 osasta koostuvan "Analord"-vinyylisarjan. Levyt olivat paluu Jamesin juurille, sillä niiden säveltämiseen ei käytetty tietokoneita, vaan ainoastaan vanhoja rumpukoneita ja analogisia syntetisaattoreita.


title: Aphex Twin

text: Richard D. James käyttää levytaiteessaan usein omia kasvojaan, jotka ovat usein muotoiltu epämiellyttäviin ja kieroutuneisiin muotoihin. Jamesin kasvot saa näkyviin myös "Windowlicker"-singlen toisen kappaleen ääntä tietokoneen spektrianalysaattorilla tutkittaessa.


title: Roland Corporation

text: Roland Corporation on japanilainen elektronisten soitinten valmistaja. Se perustettiin vuonna 1972 Osakassa Japanissa.


title: Luettelo Nokian tuotteista

text: Tämä on luettelo Nokian valmistamista kuluttajatuotteista. Aiemmin Nokia on valmistanut myös mm. ADSL-päätelaitteita, televisioita, tietokoneita, videonauhureita, radiovastaanottimia ja digitaalisovittimia. Ennen Nokian elektroniikka- ja tietoliikenneaikakautta yritys tunnettiin mm. kumisaappaistaan, autonrenkaistaan ja kaapeleistaan. Vuonna 2014 Nokian matkapuhelinliikentoiminnot siirtyivät yhdysvaltalaiselle Microsoftille. Microsoft lopetti Nokia-brändinimen käytön vuonna 2014. Jäljelle jäi Lumia-tuotemerkki. Nokia lisensoi toukokuussa 2016 Nokia-tuotemerkin suomalaiselle HMD Globalille ja yhtiön Nokia-puhelimet valmistaa Foxconn.


title: Luettelo Nokian tuotteista

text: Ennen Nokian nimetessä puhelimet insinöörityylisillä numeroilla ensimmäinen numero kertoi puhelimen kohderyhmän. 3000-sarjan puhelimet ovat viihteellisempiä, ns. nuorisopuhelimia ja niissä on harvoin viimeisintä tekniikkaa. 6000-sarjan mallit ovat pitkään olleet liike-elämän suosimia. Ne ovat rauhallisesti muotoiltuja, ominaisuuksissa on painotettu työkäyttöä, malleissa on ollut laaja hinta- ja ominaisuusvalikoima. 7000-sarjan mallit ovat olleet muotoilultaan rohkeampia ja ne ovat poikenneet ominaisuuksiltaan 6000-sarjan malleista. 8000-sarjan mallit ovat kalliita premium-malleja.


title: Luettelo Nokian tuotteista

text: Nokia ilmoitti 7. syyskuuta 2006 alkavansa nimetä puhelimiaan myös sanallisesti. Syy tähän oli mitä ilmeisimmin kilpailijan Motorolan saama menestys Razr-puhelimellansa. Nokia myös alkoi nimeämään puhelimia kirjainten mukaan N-, E-, C-, X, ja S-sarjoihin. N-sarja tarkoittaa Nokian niin kutsuttuja lippulaivatuotteita eli kalliita huippupuhelimia, E-sarja on bisnespuhelimia hyvillä sähköpostiominaisuuksilla yrityskäyttäjille, C-sarja on edullisia peruspuhelimia ja X-sarja on viihde- ja musiikkipuhelimia. S-sarja tarkoittaa huippukalliita erikoispuhelimia. Uusien puhelimien perässä oleva numero kertoo puhelimen hintaluokasta, siten että 1 on halvin ja yksinkertaisin ja 9 on kallein ja laadukkain.Nokia valmisti Internet-selailuun soveltuvia Internet Tablet-laitteita, jotka toimivat WLAN-verkoissa. Niissä ei ollut sisäänrakennettua puhelinosaa. Niiden seuraajassa N900:ssa sellainen on.


title: Luettelo Nokian tuotteista

text: PCMCIA/PC card malleja.


title: Supo

text: Supo voi tarkoittaa seuraavia:


title: Suojelupoliisi

text: Suojelupoliisi (lyhenne Supo tai supo, aikaisemmin Suopo) (, kansainvälisissä yhteyksissä Finnish Security Intelligence Service) on Suomen valtion sisäisestä ja ulkoisesta turvallisuudesta vastaava sisäministeriön alainen poliisiyksikkö. Supo on operatiivinen turvallisuusviranomainen, jonka ydintoiminta-alueita ovat terrorismintorjunta, vastavakoilu ja turvallisuustyö.


title: Suojelupoliisi

text: Suojelupoliisin päällikkönä toimii Antti Pelttari.


title: Suojelupoliisi

text: Suojelupoliisissa organisaatio uudistui 1. tammikuuta 2009, ja nykyään organisaatiossa on viisi operatiivista tulosyksikköä. Nämä ovat terrorismintorjunnan yksikkö, vastavakoiluyksikkö, turvallisuusyksikkö (joka sisältää myös turvallisuusselvitys- ja lausuntotoiminnot), kenttävalvontayksikkö ja alueyksikkö. Edellä mainitut yksiköt muodostavat operatiivisen toimialan, jota johtaa operatiivinen apulaispäällikkö Hannu Moilanen. Strategisen toimialan tulosyksiköitä ovat kansainvälinen yksikkö, tilannekuvayksikkö ja sisäisten palvelujen yksikkö. Toimialaa johtaa strateginen apulaispäällikkö Petri Knape, jonka vastuualueeseen kuuluvat myös lakiasiat ja laillisuusvalvonta.


title: Suojelupoliisi

text: Terrorismin torjuntaan keskittyneen yksikön johtajana toimi syyskuussa 2007 Lasse Anttila, 54. Kenttävalvontayksikön päällikkönä oli puolestaan Paavo Selin, ja vastavakoiluyksikköä johti Harri Sarvanto.


title: Suojelupoliisi

text: Suojelupoliisissa työskentelee noin 220 henkilöä. Henkilöstöstä 55 prosenttia on poliisikoulutuksen saaneita ja muuta henkilöstöä 45 prosenttia. Muusta henkilöstöstä noin puolet on erityisasiantuntija- ja asiantuntijatehtävissä sekä toinen puoli ammatti-, toimisto- ja tukitehtävissä. Kaikki suojelupoliisissa vakinaisesti työskentelevät ovat virkamiehiä ja kaikkiin suojelupoliisin virkoihin vaaditaan Suomen kansalaisuus. Korkeakoulututkinnon on suorittanut noin kolmasosa henkilöstöstä. Keski-ikä on hieman alle 44 vuotta.


title: Suojelupoliisi

text: Vuoden 2005 alussa Euroopan unionin neuvoston tilannekeskuksessa (SitCen) aloitti työskentelynsä Supon virkamies. Syksystä 2007 suojelupoliisi on hoitanut Valtioneuvoston tilannekeskuspäivystystä, jonka tehtävä on turvata valtionjohdon tiedonsaanti kaikissa olosuhteissa kellon ympäri.


title: Suojelupoliisi

text:
Supon budjetti
Vuosi - Budjetti
2001 - 11 milj. €
2007 - 14 milj. €
2009 - 16 milj. €
2012 - 18 milj. €


title: Suojelupoliisi

text: Toimintavaroista käytetään suurin osa vastavakoiluun ja terrorismintorjuntaan, joista kummatkin nielevät noin kolmanneksen resurssijakaumasta. Valtion sisäisen turvallisuuden uhkien torjuntaan budjetista kuluu 9 prosenttia. Varoista 10 prosenttia käytetään ennalta estävään turvallisuustyöhön, 8 prosenttia tilannekeskukseen ja loput 7 prosenttia turvallisuusvartiointiin.


title: Suojelupoliisi

text: Supon edeltäjä valtiollinen poliisi (Valpo) sai alkunsa valkoisten kesällä 1918 perustamasta yleisesikunnan Osasto III:sta, jonka tehtävänä oli sotilaallinen tiedustelu ja sisäisestä turvallisuudesta vastaaminen. Vuoden 1919 alusta sisäisen tiedustelun tehtävää hoitanut yleisesikunnan passiosasto siirtyi sisäministeriön alaisuuteen. Organisaation uudistuksia jatkettiin kesällä 1919 perustamalla etsivä keskuspoliisi (EK), jonka vakinaistettiin vuoden 1927 lopulla. Joulukuussa 1937 annetulla asetuksella yksikön nimeksi muutettiin "valtiollinen poliisi" (Valpo). Pitkäaikaisin yksikön päällikkö oli Esko Riekki vuosina 1923–1938.


title: Suojelupoliisi

text: Etsivän keskuspoliisin henkilöstö kutsui ironisesti yksikköään ohranaksi (). Termiä oli aikaisemmin käytetty Venäjän tsaarinaikaisesta salaisesta poliisista (). Nimitys levisi myös talon ulkopuolelle, ja erityisesti vasemmistolaiset poliitikot ja lehtimiehet käyttivät samaa nimitystä myös EK:n seuraajasta, valtiollisesta poliisista (Valpo I).


title: Suojelupoliisi

text: Kansallissosialistien noustua valtaan Saksassa Valpon johto solmi henkilökohtaiset suhteet SS:n ja Saksan turvallisuuspoliisin uusiin johtohenkilöihin. Jatkosodan aikana Valpo teki yhteistyötä natsi-Saksan SD-tiedustelupalvelun Einsatzkommando Finnland -erityisyksikön kanssa, asettaen vuosina 1941-1942 sen käyttöön 12-miehisen sotavankien kuulustelijoista ja tulkeista koostuvan komennuskunnan. Valpon johto ja komennuskunta olivat tietoisia siitä, että saksalaisten sotavankeja teloitettiin kuulustelutulosten perusteella, ja yksittäisissä tapauksissa Valpon henkilökuntaa osallistui itse teloituksiin.


title: Suojelupoliisi

text: 1. helmikuuta 1938 lähtien Valpon päällikkönä toimi Paavo Säippä kunnes 1. helmikuuta 1941 hänen tilalleen asetettiin saksalaismieliseksi tunnettu Arno Anthoni. Valtioneuvoston määräyksellä 15. heinäkuuta 1941 Valpo alistettiin Päämajan käskyvaltaan ”sodan loppuun asti”. Saksan tappio Stalingradin piirityksessä talvella 1943 heikensi saksalaismielisten asemaa hallinnossa, jolloin eräiden muidenkin virkamiesvaihdosten mukana Anthoni korvattiin Paavo Kastarilla 29. helmikuuta 1944. Valpossa toiminnasta jätettiin tarkoituksellisesti asiakirjat laatimatta.


title: Suojelupoliisi

text: Vuosina 1944–1949 erityisesti Otto Brusiinin päällikköaikana erotettiin Valposta paljon aiempaa henkilökuntaa, joka korvattiin kommunisteilla ja muilla neuvostomielisillä. Joka kymmenes henkilökuntaan kuuluva oli saanut tuomion joko maan- tai valtiopetoksesta. Brusiinin päällikköaikana palvelukseen otettiin myös lähes 80 henkilöä, joilla oli takanaan rikoksista saatu vankeustuomio. Kautta kutsuttiin yleisesti "Punaiseksi Valpoksi", virallisemmin "Valpo II" tai "Uusi Valpo". Punaisen Valpon syntyyn vaikutti valvontakomission ja kommunistisen sisäministerin Yrjö Leinon lisäksi asekätkentäjutun paljastuminen. Sosiaalidemokraattisen hallituksen noustua valtaan Valpo II hajotettiin vuonna 1948.


title: Suojelupoliisi

text: Tilanne Valpossa alkoi rauhoittua Erkki Tuomisen tullessa päälliköksi ja Risto Höltän apulaispäälliköksi tammikuussa 1948, vakinaisiksi maaliskuussa 1948. Heti SKDL:n vaalitappion jälkeen alettiin valmistella Valpon lakkauttamista ja henkilöstöltään huomattavasti pienemmän suojelupoliisin (Supo) perustamista vuoden 1949 alusta.


title: Suojelupoliisi

text: Etsivän Keskuspoliisin ja Valpon arkisto on noin vuoteen 1948 asti julkinen ja sen säilytyspaikka on Kansallisarkisto. Supon vuoden 1949 arkisto avautui ensimmäistä kertaa kaikelle kansalle 1. tammikuuta 2009.Pitkään sairauslomalla ollut Seppo Nevala jäi eläkkeelle 1. joulukuuta 2007 lähtien. Eroilmoitusta edelsi kohu DDR:n tiedustelupalvelun nk. Stasi-arkistosta ja Rosenholz-aineistosta. Aineiston saamisesta käytiin neuvotteluja USA:n kanssa vuonna 2000, jolloin poliittinen johto päätti aineiston asianosaisjulkiseksi sekä luovutettavaksi tutkijoiden käyttöön. Sittemmin ilmeni, että aineisto oli jo tuolloin Supon hallussa, mutta sitä ei luovutettu edes tuomioistuimille. Stasi-aineistosta Tiitisen listaa on vaadittu julkiseksi.


title: Suojelupoliisi

text: Suojelupoliisin päällikön virka oli vuonna 2007 ensimmäistä kertaa avoimessa haussa. Hakijoita oli yli 20. Valtaosa hakijoista oli arvostettuja poliisin tai oikeuslaitoksen edustajia. Valtioneuvosto kuitenkin nimitti 1. marraskuuta 2007 sisäministeri Anne Holmlundin (kok) erityisavustajan, varatuomari Ilkka Salmen (kok) turvallisuuspoliisin uudeksi päälliköksi. Salmi on kotoisin Turusta ja hän oli aloittanut työskentelynsä Supossa ylitarkastajana vastavakoiluyksikössä vuonna 2002.


title: Suojelupoliisi

text: Vuodesta 2011 alkaen 15. helmikuuta 2015 asti Supon väliaikainen päällikkö on Salmen sijaisena Antti Pelttari.


title: Suojelupoliisi

text: Suojelupoliisi siirtyi poliisihallinnon alaisuudesta Sisäministeriön alaisuuteen vuoden 2016 alusta.


title: Suojelupoliisi

text: Loppuvuodesta 2010 oli julkisuudessa Supon työpaikkakiusaaminen. Ylitarkastaja Matti Mikkola kertoi joutuneensa järjestelmällisen syrjinnän ja kiusaamisen kohteeksi ja kiusattuja olevan muitakin.


title: Suojelupoliisi

text: Entinen terrorismiyksikön päällikkö ja sittemmin kenttävalvontayksikön päällikkö Paavo Selin istui päivät pitkät ilman työtehtäviä. Hänellä ei ollut oikeutta edes päästä johtamansa yksikön tiloihin, hänelle ei voinut lähettää sähköposteja eikä puheluita yhdistetty. Silloisen poliisiylijohtaja Mikko Paateron mukaan kyse oli yksittäistapauksista.


title: Suojelupoliisi

text:
Selinin tilanteen taustalla oli esitelmä syyskuulta 2005, jonka mukaan Euroopassa Natolla ei ole merkitystä terrorismin torjunnassa. Lausunto suututti silloisen oppositiojohtaja Jyrki Kataisen, joka soitti silloiselle Supon päällikölle Seppo Nevalalle, joka puolestaan haukkui alaisensa kovasanaisesti puhelimessa. Katainen syytti tuolloin Supoa yrityksestä suistaa hänet puoluejohtajan tehtävästä. Nevala määräsi Selinin vastoin tämän tahtoa toisiin tehtäviin maaliskuussa 2007, kun Kokoomus oli voittanut eduskuntavaaleissa. Myöhemmin Supon uudeksi päälliköksi nimitettiin kokoomuslainen Ilkka Salmi. Syyskuussa 2009 tuli julkisuuteen nauha keskustelusta, jossa Nevala haukkuu Seliniä, ja Selinin eristäminen työpaikallaan alkoi. Poliisihallitus teetti asiasta selvityksen, jossa ei tullut esille kiusaamista tai epäasiallista toimintaa. Selvityksen mukaan kyseessä oli väärinkäsitys. Selinin jäätyä sairauslomalle hänen kulkuoikeutensa poistettiin turvaamistoimenpiteenä, josta ei tehty kirjallista päätöstä.
Myöhemmin sisäministeriö moitti Supon toimintaa Selinin asiassa hyvän hallintotavan vastaiseksi. Lisäksi kihlakunnansyyttäjä kertoi käynnistävänsä Supoa koskevan esitutkinnan entistä ylitarkastajaa koskevassa jutussa, jossa oli myös kyse kulkulupien ja tietojärjestelmien käytön estämisestä.


title: Suojelupoliisi

text: Selin on saanut Supolta varoituksen osallistuttuaan suurlähettiläs Alpo Rusin kirjan julkistamistilaisuuteen lokakuussa 2011.


title: Suojelupoliisi

text: Supo on tehnyt paljon yhteistyötä ja tiedonvaihtoa ulkomaisten, erityisesti muiden pohjoismaisten turvallisuusviranomaisten kanssa.


title: Suojelupoliisi

text: Ruotsissa toimii Säkerhetspolisen (SÄPO), jonka henkilöstömäärä on noin 1000 ja budjetti noin 120 milj. €.


title: Suojelupoliisi

text: Norjassa toimii Politiets sikkerhetstjeneste (PST), jonka henkilöstömäärä on noin 515 ja budjetti on noin 70 milj. €.


title: Suojelupoliisi

text: Tanskassa toimii Politiets Efterretningstjeneste (PET), jonka henkilöstömäärä on noin 780 ja budjetti on noin 100 milj. €.


title: Roland TR-909

text: TR-909 on Rolandin vuonna 1983 julkaisema osin analoginen, osin sample-pohjainen rumpukone. Sen suunnitteli Tadao Kikumoto, ja se oli tarkoitettu muusikoille apuvälineeksi soittoharjoitteluun. Kuitenkin sen tuottamat rumpuäänet ovat jokseenkin kaukana aidoista, joten muusikot hylkäsivät laitteen nopeasti. Nykyiseen suosioon laitteen nostivat 1980-luvun lopulla tekno- ja housemuusikot, jotka ihastuivat laitteen tuottamiin ääniin ja ohjelmoitavuuteen.


title: Sysop

text: Sysop (engl. "System Operator") on nimitys BBS-järjestelmän ylläpitäjälle. Sysop on purkkinsa valvoja. Useimmiten purkki on oma ja henkilökohtaisella tietokoneella. Järjestelmässä ollut käyttäjä pystyi yleensä kutsumaan Sysoppia reaaliaikaiseen chat-keskusteluun.


title: Sysop

text: Joissakin BBS-ohjelmistoissa Cosysop on tarkoitettu Sysop:in apulaiseksi hieman vähemmin oikeuksin.


title: Sysop

text: Sysopin tehtäviin kuuluu järjestelmän (niin laitteiston kuin ohjelmiston) ylläpito. Laitteiston hallinnan ongelmakenttiä ovat laiterikot kuten dial-up-modeemien rikkoontumiset (esimerkiksi salaman vaikutuksesta) ja kiintolevyjen rikkoutumiset. Ohjelmistopuolen ylläpidon suurimpia tehtäviä on uusien BBS-ohjelmistoversioiden asentaminen.


title: Sysop

text: Käyttäjänhallinta on yksinkertaisimmillaan uusien käyttäjien hyväksymisestä aina monitahoisiin sosiaalisiin suhteisiin painottuvaa hallintaa. Sysop valvoo omaa purkkiaan, hyväksyy uusia käyttäjiä sekä epää tai laskee huonosti käyttäytyvien käyttäjien oikeustasoa.


title: Sysop

text: Sysopin tehtäviin kuuluu myös tiedostojen lisäys ja poisto tiedostoalueilta, jos tehtävää ei ole delegoitu muille. BBS:n tiedotteiden eli bulletiinien ylläpito kuuluu myös Sysopille.


title: MBnet

text: MBnet oli tietokonelehti MikroBitin lukijoilleen tarjoama sähköinen viestintäjärjestelmä (myöhemmin vain MB-lehden kotisivuna). Se oli alkuvaiheessa lankapuhelinmodeemilla käytettävä BBS-järjestelmä eli purkki, mutta nykyisin nimitystä käytetään lähinnä MikroBitin WWW-sivustosta. Se oli aikoinaan maailman suurin purkki ja myös ainoa purkki, jolla oli hallussaan tuhannen linjan eli noden lisenssi PCBoard-ohjelmistoon. MBnetissä oli laajimmillaan 250 nodea eli linjaa.Vuoden 2007 alussa uudistettu MBnet sisältää IT-maailmaan liittyviä uutisia, tietoa MikroBitti-lehdestä, "nettijatkoja" lehden artikkeleihin sekä artikkeleita PDF-versioina MikroBitin tilaajille, jotka ovat rekisteröityneet sivuston käyttäjiksi. Sivustolla ilmestyy myös NET.NYT-blogi, joka käsittelee yleensä tietokonemaailman sen hetkisiä kuumia keskustelunaiheita. Rekisteröityneet voivat myös kommentoida näitä blogeja. Etusivulla julkaistaan päivittäin vaihtuvat päivän peli, päivän ohjelma, päivän linkki sekä päivän kysymys.


title: MBnet

text: Lehden tilaajilla oli myös pääsy apajaosioille, jossa on lukematon kokoelma ohjelmia, pelejä sekä muita tiedostoja. Ajuriapaja, jossa oli suuri kokoelma laiteajureita, oli avoin myös muille sivuston käyttäjille. Sekä Apaja että Ajuriapaja on sittemmin lopetettu.


title: MBnet

text: Sivusto tarjoaa lisäksi kaikille avoimen hintaseurannan, joka kattaa lähes kaikenlaiset tietokonekomponentit ja -ohjelmistot sekä oheislaitteet. Hintaseurannan hintatiedot tulevat Suomen tietotekniikkaliikkeistä ja nettikaupoista. Hintaseurannassa voi myös koota oman tietokonepaketin haluamistaan osista. Lisäksi hintaseurannassa on keskustelualue tilaajille, jotka haluavat kommentteja ostosuunnitelmistaan tai muista tietotekniikkaan liittyvistä asioista.


title: MBnet

text:
Tilaajat voivat myös myydä omia tietokoneita, komponentteja ja ohjelmistoja MBnetin Bittipörssi-sivustolla. Bittipörssi on nykyään lopetettu.
Tilaajat saavat paikan neljälle kotisivulle, ja niitä onkin valtava määrä MBnetin palvelimilla. Lisäksi toistaiseksi tilaajat saavat mbnet-päätteisen sähköpostin käyttöönsä.


title: Mikael Psellos

text: Mikael Konstantinos Psellos nuorempi, eräs Bysantin keisarikunnan merkittävimmistä filosofeista, syntyi vuonna 1018 vauraaseen keskiluokan perheeseen Nikomediassa. Hän kuoli luultavasti vuonna 1078.


title: Mikael Psellos

text: Psellos opiskeli Ateenassa ja Konstantinopolissa, missä hänelle opetti lainoppia Johannes Ksifilinos, josta tuli hänen elinikäinen ystävänsä. Konstantinos IX Monomakhoksen valtakaudella 1042–1054 hänestä tuli yksi Bysantin keisarikunnan vaikutusvaltaisimmista kansalaisista. Toimiessaan Konstantinopolin yliopiston filosofian professorina, hänen panoksensa platonilaisuuden uuteen herättämiseen oli merkittävä, sillä hänen aikanaan Aristotelesta arvostettiin yleisesti ottaen enemmän filosofian saralla. Yhdistettynä hänen viehtymykseensä pakana-ajan Kreikkaan, tämä oli omiaan luomaan epäilyksiä hänen omistautumisesestaan ortodoksiselle kirkolle. Suosionsa huipulla hänet kuitenkin kutsuttiin hoviin, toimimaan valtakunnansihteerinä ("protosekretis") ja hänelle annettiin kunnianosoituksena arvonimi filosofien prinssi ("Hypatos ton filosofon"). Konstantinos IX:n valtakauden loppupuolella Psellos joutui vaikeuksiin oikeudessa ja katsoi parhaaksi vetäytyä syrjään julkisesta elämästä joksikin aikaa. Seuraten ystävänsä Johannes Ksifilinoksen esimerkkiä, hän lähti Olympoksen luostariin, Bithynian maakuntaan. Siellä hän otti käyttöön nimen Mikael, aiemmin hän oli käyttänyt pääasiassa nimeä Konstantinos. Hyvin pian osoittautui, että hänen kirjalliset työnsä eivät sopineet yhteen luostarielämän kanssa ja seurasi yhteenottoja munkkien kanssa. Pian Psellos palasikin takaisin Konstantinopoliin. Siellä hän jatkoi julkista uraansa.


title: Mikael Psellos

text: Psellos oli yksi niistä lähettiläistä, joita lähetettiin Konstantinos IX Monomakhoksen puolesta vastaamaan kapinoivalle Isaak I Komnenokselle. Kuitenkin, pian jälkeen Komnenoksen triumfinomaisen saapumisen Konstantinopoliin, Mikael vannoi Isaakille uskollisuutta. Isaak Komnenoksen (1057–1059) ja Konstantinos X Dukaksen(1059–1068) valtakaudella hän käytti suurta vaikutusvaltaa. Hän muun muassa laati syytteen vuonna 1059 silloista Konstantinopolin patriarkkaa Mikael Kerullariosta vastaan, osana keisari Komnenoksen suunnitelmaa takavarikoida entistä suurempi osa vauraan kirkon rahavaroista valtakunnan käyttöön. Suunnitelma kuitenkin petti, sillä Kerullarios kuoli matkalla vankeuteensa. Psellos kirjoitti Kerullarioksen hautajaisoratorion, jossa ylisti tämän saavutuksia. Hän nousi pääministeriksi Eudokia Makrembolitissaa valtaistuimelle seuranneen oppilaansa Mikael VII Dukaksen valtakaudella (1071–1078). Hän kuoli luultavasti pian Dukaksen valtakauden päättymisen jälkeen.


title: Mikael Psellos

text: Pitkän ja tuotteliaan uransa aikana Psellos käsitteli töissään politiikkaa, astronomiaa, lääketiedettä, musiikkiteoriaa, teologiaa, oikeustiedettä, fysiikkaa, kielioppia ja historiaa. Hänen lukuisista töistään suurta osaa ei ole vielä julkaistu. Julkaisemattomien töiden joukossa on "Chronographia" (kirj. 976–1077), joka huolimatta selvästä puolueellisuudestaan Dukaksia kohtaan on arvokas historiakuvaus Pselloksen aikaisen Bysantin sisäisestä politiikasta. Psellokselta on aikaamme säilynyt kolme Epitafia ("Epitafoi", muistokirjoitus) edesmenneille patriarkoille Kerullariokselle, Likhudekselle ja Ksifilinokselle. Myös demonologiaa käsitteleviä teoksia on säilynyt aikaamme, niiden joukossa Pselloksen luokittelu erilaisista demoneista. Hänen kirjeitään on säilynyt lähes 500. Johann Albert Fabricius on listannut teoksessaan ""Bibliotheca graeca"" kaikki säilyneet Pselloksen teokset.


title: Mikael Psellos

text: Pselloksen huomattavimpia töitä:


title: Mikael Psellos

text: Tärkeimpiä Psellosta käsitteleviä lähteitä ovat Leo Allatiuksen "De Psellis et eorum scriptis" (f 634); E. Eggerin "Dictionnaire des sciences philosophiques" (1875); A Rambaudin "Revue historique" (1877); PV Bezobrazovin "Michel Psellos" (1890); C Neumannin "Die Weitsiellung des byzantinischen Reiches vor den Kreuzzugen" (i 894); Karl Krumbacherin "Geschichte der byzantinischen Literatur" (1897); JE Sandyn, "Hist. of Classical Scholarship" (1906), i. 411.


title: Sony

text: Sony Corporation () on japanilainen viihde-elektroniikkavalmistaja. Sen perustivat 7. toukokuuta 1946 Masaru Ibuka (井深大 1908–1997) ja Akio Morita (盛田昭夫 1921–1999).


title: Sony

text: Yritys kantoi aluksi nimeä Tokyo Tsushin Kogyo (Tokion telekommunikaatiotekniikka). Ensimmäinen kuluttajille suunnattu tuote oli lautapeli ja vuotta myöhemmin riisinkeitin.


title: Sony

text: Tokyo Tsushin Kogyon harkitessa länsimaissa käytettävää nimeä etusijalla oli "TTK", mutta koska Tokiossa oli jo lähes samanniminen rautatieyhtiö TKK, nimeksi valittiin latinan sanan "sonus" (ääni) ja englannin "sonny" (kutsumanimi pojalle) pohjalta Sony. Tuohon aikaan oli outoa, että japanilainen yritys kirjoittaisi nimensä latinalaisella aakkostolla tai edes katakanalla kiinalaisperäisten merkkien sijaan. Akio Morita, toinen Sonyn perustajista, pysyi kuitenkin lujana eikä hyväksynyt nimeen edes toimialaa rajoittavaa määrettä.


title: Sony

text: Ensimmäisen kerran Sony-nimeä käytettiin vuonna 1955 transistoriradion tuotemerkkinä. Yhtiön nimi muutettiin Sonyksi kolme vuotta myöhemmin.


title: Sony

text: Vuonna 1949 yhtiö kehitti magneettisen nauhan ja myi vuonna 1950 ensimmäisen nauhurin Japanissa. Vuonna 1957 yhtiö kehitti taskukokoisen radion, ja samalla yhtiön nimi muutettiin Sonyksi. Vuonna 1960 se kehitti ensimmäisen transistoritelevision maailmassa. Vuonna 1961 Sony oli ensimmäinen japanilainen yhtiö, joka noteerattiin New Yorkin pörssissä. Vuonna 1988 Sony laajensi elokuvamarkkinoille ostamalla CBS:n Columbia Recordsin, josta tuli ”Sony Music Entertainment”. Vuonna 1994 pitkäaikainen johtaja Morita ilmoitti vetäytyvänsä eläkkeelle.


title: Sony

text: Vuonna 2000 Sonyn ja ruotsalaisen Ericssonin matkapuhelinyksiköt yhdistyivät Sony Ericsson -nimiseksi yhteisyritykseksi. Sony osti Aiwan vuonna 2002. EU hyväksyi Sony Music Entertainmentin ja Bertelsmann Music Groupin (BMG) yhdistymisen 20. heinäkuuta 2004. Uudesta yhtiöstä tuli Sony BMG Music Entertainment, ja se hallitsee Universalin kanssa 60 prosenttia maailman musiikkiteollisuudesta.


title: Sony

text: Maaliskuussa 2008 päättyneenä tilivuonna Sonyn myynti oli 88,7 miljardia dollaria ja sen palveluksessa oli 180 500 henkilöä.


title: Sony

text: Vuonna 2016 Sonyn liikevaihto oli yli 75 miljardia dollaria.


title: Sony

text: Nykyisin Sony on erityisen tunnettu televisioistaan sekä pelikonsoleistaan.


title: Sony

text: Helmikuussa 2018 Sony ilmoitti toimitusjohtajan vaihtumisesta huhtikuussa: Kenichiro Yoshida korvaa Kazuo Hirain, joka jää yhtiön hallitukseen.


title: Sony

text: Yhtiön tulos toimialoittain vuoden 2016 kolmannen jakson tilinpäätöksen mukaan:


title: Sony

text: Sony Pictures Entertainment, johon kuuluu muun muassa:Sony, Fuji ja Maxell saivat Euroopan komissiolta 75 miljoonan euron sakot videonauhojen kartellista 1999–2002. Sonyn sakkoja korotettiin kolmanneksella sen häirittyä tutkimuksia; Sonyn työntekijä kieltäytyi vastaamasta kuulusteluissa, ja toinen työntekijä silppusi asiakirjoja ratsian aikana.


title: Mb

text: Mb tarkoittaa seuraavia:


title: Mb

text: Aihepiiriin liittyy myös seuraava:


title: Commodore

text: Commodore (alkujaan Commodore Business Machines, myöhemmin Commodore International) on konkurssin tehnyt kotitietokonevalmistaja. Vuonna 1954 Torontossa perustettu yritys oli alun perin kirjoituskonekorjaamo. Yrityksen perusti puolalaissyntyinen Jack Tramiel, jolla oli jo aiemmin ollut pieni kirjoituskoneita korjannut yritys.


title: Commodore

text: Yrityksen mielenkiinto kääntyi taskulaskimiin 1960-luvulla. Texas Instruments (TI) valtasi laskimien markkinat ja ajoi Commodoren keskittymään muihin markkinoihin.


title: Commodore

text: Vuonna 1976 Commodore osti puolijohdealan yrityksen MOS Technologyn, joka myöhemmin kehitti 6502-suorittimen. Vuonna 1982 Commodore julkaisi Commodore 64:n, josta tuli maailman myydyin kotitietokone. Vuoden 1983 hintasota kotitietokoneiden markkinoilla ajoi TI:n jättämään kotitietokoneet ja sekä Atarin että Commodoren taloudellisesti vaikeaan tilanteeseen. Jack Tramiel jätti Commodoren ja osti Atari, Inc. -yhtiön. Tramielin lähtö johtui kiistasta Irving Gouldin kanssa, joka käsitteli yhtiön rahoja kuin omiaan. Vuodesta 1978 vuoteen 1984 Commodore kasvoi 50 miljoonan dollarin liikevaihdosta yli miljardin dollarin liikevaihtoon.


title: Commodore

text: Vuonna 1984 Commodore osti Amiga Corporation -yrityksen, jonka "Lorraine"-prototyypistä tuli Amiga-tietokoneiden perusta. Amiga 1000 esiteltiin vuonna 1985, jolloin Andy Warhol esitteli tietokoneen graafisia ominaisuuksia ProPaint-ohjelmalla tekemällä Debbie Harryn muotokuvan. Warholin tekemiä digitaalisia maalauksia on löydetty myöhemmin ja säilötty museoon.